## Statistički standardi za mjesečno istraživanje o industrijskoj proizvodnji i zaposlenima (IND-1/MPS)

### NN 19/2004 (12.2.2004.), Statistički standardi za mjesečno istraživanje o industrijskoj proizvodnji i zaposlenima (IND-1/MPS)

# DRŽAVNI ZAVOD ZA STATISTIKU

542

Na
temelju članka 43. Zakona o službenoj statistici (»Narod­ne novine«, br.
103/03.) Državni zavod za statistiku određuje

## STATISTIČKE STANDARDE

### ZA MJESEČNO ISTRAŽIVANJE O INDUSTRIJSKOJ PROIZVODNJI I ZAPOSLENIMA (IND-1/MPS)

I.
UVODNA OBJAŠNJENJA

U
okviru procesa usklađivanja i standardiziranja statističkih informacija
Republike Hrvatske (RH) s konceptom, definicijama, kriterijima i
klasifikacijama koje propisuje Europska unija (EU) nastavljen je rad na daljem
usklađivanju Kratkoročnih poslovnih statistika industrije RH s kratkoročnim
poslovnim statistikama EU-a1).

Kratkoročno-poslovno
istraživanje industrije Mjesečni izvje­štaj industrije (IND-1) provodio se od
1997. na temelju Meto­doloških osnova za mjesečni izvještaj industrije (IND-1)2). Sadržaj Mjesečnog
izvještaja industrije (IND-1) razdvojen je u 2000. na dva samostalna
kratkoročno-poslovna istraživanja: Mje­sečni izvještaj industrije (IND-1A) i
Tromjesečni izvještaj industrije o reprodukcijskim materijalima (IND-1K), s
različitim sadržajem i dinamikom prikupljana podataka. Za provedbu navedenih
istraživanja (IN-1A i IND-1K) nisu izrađeni novi statistički standardi, već su
se provodila na temelju istih Metodoloških osnova za IND-1A od 1997. do 2003.,
jer se radilo o uglavnom tehničkom razdvajanju. Mjesečni izvještaj industrije
(IND-1A) koristio se za prikupljanje podataka o broju zaposlenika (tabela 4.),
industrijskoj proizvodnji, zalihama i prodaji vlastite proizvod­nje na razini
NIPUM proizvoda (tabela 2.), a Tromjesečni izvje­štaj industrije o
reprodukcijskim materijalima (IND-1K) koristio se za prikupljanje podataka o
utrošku energije i goriva u pogonske i tehničke svrhe (tabela 3.) i utrošku
sirovina i materijala iz Nomenklature repromaterijala industrije *–* NRMI
(tabela 2.). Razdvajanje je bilo nužno kako bi se pristupilo daljem uskla­đivanju
statistike industrije s EU-om koji za navedena kratko­ročno-poslovna
istraživanja koristi različite koncepte i definicije.

Novi Statistički standardi za mjesečno istraživanje o
industrijskoj proizvodnji i zaposlenima (IND-1/MPS) izrađeni su za provedbu
Mjesečnog istraživanja o industrijskoj proizvodnji i zaposlenima (u daljem
tekstu IND-1/MPS istraživanje) počevši od 2004. i koristit će se umjesto
prethodno navedenih Meto­doloških osnova za IND-1. Novi Statistički standardi
za tro­mjesečno istraživanje industrije o reprodukcijskim materijalima (IND-1K)
također su u pripremi za donošenje i objavu u »Narod­nim novinama«.

Reviziji Metodoloških osnova
za mjesečni izvještaj industrije (IND-1) pristupilo se i dva glavna razloga.
Prvi razlog već je djelomično objašnjen – dalje usklađivanja s konceptom,
definicijama i kriterijima koje propisuje EU za kratkoročno-poslovne statistike
industrije i praksi provedbe3) kratkoročno-poslovnih istraživanja u državama
članicama EU-a, koja služe za izradu statističkih proizvoda – indeksa
industrijske proizvodnje, indeksa zaposlenih i indeksa produktivnosti rada.4)

Drugi razlog pristupanja
reviziji IND-1 istraživanja je uskla­đivanje statističkih klasifikacija i
nomenklatura koje su se koristile za prikupljanje, obradu, objavljivanje i
diseminaciju podataka ovog istraživanja, uslijed revizija nacionalnih
klasifikacija djelatnosti i proizvoda koje su stupile na snagu u 2003.
Revidirana je temeljna statistička klasifikacija RH, Nacionalna klasifikacija
djelatnosti – NKD5), radi usklađivanja s ažuriranom verzijom NACE-a Rev. 1.16) EU-a, a stupila je na snagu
nova verzija NKD-a 2002.7) Revidirana je i središnja Klasifikacije proizvoda po djelatnostima RH –
KPD 1996.8) radi usklađivanja s
ažuriranom verzijom CPA 20029) EU-a, a stupila je na snagu ažurirana verzija KPD-a
2002.10) Obje klasifikacije čine
sastavni dio Nomenklature industrijskih proizvoda za mjesečno istraživanje –
NIPUM11), na temelju koje su se
prikazivali svi podaci o industrijskoj proizvodnji u razdoblju od 1997. do
2003. Zbog navedenih promjena bilo je nužno uskladiti NIPUM iz 1997. s novim
verzijama NKD-a 2002. i KPD-a 2002., koji čini sve agregirane hijerarhijske
razine u NIPUM-u i izraditi novu revidiranu verziju NIPUM-a 2004. Revizija
NIPUM-a 2004. velika je revizija, ne samo zbog usklađivanja hijerarhijskih
razina NIPUM-a 2004. s novim verzijama NKD-a 2002. i KPD-a 2002. već i zbog
usklađivanja NIPUM-a 2004. s nomenklaturom za godišnje PRODCOM istraživanje o
industrijskoj proizvodnji – NIP-om 2003. (temelji se na PRODCOM Listi 200312) EU-a). NIPUM, koji se je
koristio od 1997. do 2003. tj. nakon sedmogodišnje primjene revidiran je
najviše radi promjena u strukturi statističkih klasifikacijskih sustava na
temelju kojih je strukturiran (NKD/KPD/NIP), koje su stupile na snagu u 2003. U
ovoj reviziji, NIPUM 2004. je revidiran i usklađen novim verzijama s NKD-a
2002., KPD-a 2002. i posebno NIP-a 2003.13) koji se u istom razdoblju ažurirao nekoliko
puta. Usklađivanjem NIPUM-a s NIP-om osigurana je usporedivost godišnjih i
mjesečnih serija podataka o industrijskoj proizvodnji na razini NIP/NIPUM
proizvoda.

Svi
navedeni razlozi utjecali su na nužnost izrade nove verzije NIPUM-a 2004. (vidi
dodatak 3.) koji čini integralni dio novih Statističkih standarda za mjesečno
istraživanje o industrijskoj proizvodnji i zaposlenima (IND-1/MPS). Sljedeća
velika revizija nacionalnih statističkih klasifikacijskih sustava, u okviru
svjetske i europske revizije, očekuje se 2007. kada se predviđa i revizija
NIPUM-a 2004. te izrada nove verzije NIPUM-a 2007. Daljnji razvoj i cjelovita
harmonizacija kratko­ročnih statistika industrije s istovrsnim statistikama
EU-a koji zahtijeva uvođenje novih kratkoročnih pokazatelja industrije (indeksa
prometa i narudžbi) previđena je okvirno do kraja 2006. ako će biti raspoloživi
resursi za njihovu primjenu.

Sve
spomenute nacionalne statističke standarde, klasifikacije i nomenklature, osim
u »Narodnim novinama« možete naći na internetskim stranicama DZS-a:
http://www.dzs.hr/Hrv/Nomen/.

POJAM INDUSTRIJE

**INDUSTRIJA** je definirana s trima
područja djelatnosti NKD-a 2002. C – Rudarstvo i vađenje, D – Prerađivačka
industrija i E – Opskrbaelektričnom energijom, plinom i vodom, odnosno
s odjeljcima djelatnosti NKD-a 2002. od 10. do 41., a usklađen je s konceptom
industrije koji propisuje Eurostat (Statistički ured EU-a).

Za
prikupljanje i publiciranje statističkih podataka o mje­sečnoj industrijskoj
proizvodnji u razdoblju od 1997. do 2003. DZS je koristio isti pojam INDUSTRIJE
prema pokrivenosti područja iz prvog NKD-a, koji je na toj razini identičan s
drugom verzijom NKD-a 2002. Prvi prikupljeni, obrađeni i objavljeni podaci
prema ovom konceptu industrije odnose se na rezultate istraživanja Mjesečni
izvještaj industrije u 1997. (IND-1/97.), a za podatke na detaljnoj razini
proizvoda koristio se NIPUM koji je ostao nepromijenjen sve do nove verzije
NIPUM-a 2004. iz ovih Statističkih standarda.

CILJ I PREDMET IND-1/MPS ISTRAŽIVANJA

**Cilj** provedbe Mjesečnog
istraživanja o industrijskoj pro­izvodnji (u daljnjem tekstu IND-1/MPS
istraživanja) je prikup­ljanje podataka za potrebe izračunavanja *dinamičnih
krat­ko­ročnih pokazatelja industrije* za Republiku Hrvatsku ukupno, zatim
prema područjima, potpodručjima, odjeljcima i skupinama NKD-a 2002. te prema
Glavnim industrijskim grupacijama (u daljnjem tekstu GIG Ver.114)) i njihova diseminacija svim
korisnicima, na harmoniziranoj osnovi s EU-om. Kratkoročni pokazatelji
industrije, koji se izračunavaju na temelju ovog IND-1/MPS istraži­vanja, *indeksi
su fizičkog obujma* i to industrijske proizvodnje, zaliha gotovih vlastitih
proizvoda pri proizvođačima, te indeksi za­poslenih u industriji i indeksi
proizvodnosti rada.

**Predmet**su IND-1/MPS
istraživanja ostvarena gotova proizvodnja u izvještajnom mjesecu, ostvarena
proizvodnja od početka godine do kraja izvještajnog mjeseca (kumulativ), ukupne
zalihe vlastitih proizvoda namijenjenih prodaji (stanje zadnjeg radnog dana u
izvještajnom mjesecu) i prodaja od početka godine do kraja izvještajnog mjeseca
(kumulativ), sve u fizičkim mjernim jedinicama na razini pojedinačnih proizvoda
iz NIPUMA-a 2004.,za svaku pojedinačnu industrijsku lokalnu jedinicu
neke izvještajne jedinice (pravne osobe) koja je navedena u Adresaru za
IND-1/MPS za 2004. (tablica 2) i koja se obavlja isključivo na području
Republike Hrvatske.

Predmet
su IND-1/MPS istraživanja i broj zaposlenih u statističkoj lokalnoj jedinici
(tablica 1.) ukupno i po skupinama NKD-a 2002. za područja C, D i E kao i broj
zaposlenika koji ne obavljaju industrijsku djelatnost u statističkoj lokalnoj
jedinici neke izvještajne jedinice (pravne osobe) na području Republike
Hrvatske.

Pravna
osnova IND-1/MPS istraživanja i zašita pojedinačnih podataka

Mjesečno
istraživanje o industrijskoj proizvodnji i zaposlenima za 2004. (IND-1/MPS)
provodi se na osnovi Zakona o službenoj statistici (»Narodne novine«, br.
103/03.). Obveza davanja podataka temelji se na članku 35. i 38. (stavak 1.)
Zakona o službenoj statistici.

Nedostavljanje
podataka ili dostavljanje netočnih, nepotpunih ili neažurnih podataka u
propisanom sadržaju i rokovima povlači kaznene odredbe iz članka 69. i 70.
navedenog zakona.

Pojedinačni
podaci koji će se prikupiti ovim IND-1/MPS istraživanjem, koristit će se
isključivo u statističke svrhe u skladu s odredbama zakona, članci 59. do 66.,
o povjerljivosti i zaštiti prikupljenih pojedinačnih statističkih podataka
(Zakon o službenoj statistici, »Narodne novine«, br. 103/03.).

II.
KONCEPTI I DEFINICIJE IND-1/MPS ISTRAŽIVANJA

Općenito
o vrstama statističkih jedinica15)

**Poduzeće** (*Enterprise*) je
najmanja kombinacija pravnih jedinica koja čini organizacijsku jedinicu za
proizvodnju dobara i usluga, ima određeni stupanj autonomije pri odlučivanju,
posebno pri raspoređivanju vlastitih resursa. Poduzeće obavlja jednu ili više
djelatnosti na jednoj ili više lokacija. Poduzeće može biti samo jedna pravna
jedinica.

**Lokalna jedinica** *(Local unit)* je poduzeće
ili dio poduzeća (npr. radionica, tvornica, pogon, ured, rudnik) smješten na
zemljopisno određenom mjestu. Na svakom od tih mjesta obavlja se neka ekonomska
djelatnost u kojoj je zaposlena jedna ili više osoba (nekad samo dio radnoga
vremena) za jedno te isto poduzeće.

Ako je neka osoba zaposlena na jednom ili više mjesta
(npr. održavanje), lokalna jedinica je mjesto s kojeg se daju upute ili s kojeg
se organizira rad. Za svaku lokalnu jedinicu potrebno je odrediti broj
zaposlenih*.* Međutim, sve pravne jedinice koje čine pravnu osnovu
poduzeća ili jednog njegova dijela moraju imati barem jednu lokalnu jedinicu
npr. registriran ured, čak i ako tamo nema nijednog zaposlenog. Lokalna
jedinica može obavljati samo pomoćne djelatnosti.

Zemljopisno identificirano mjesto mora biti striktno
opisano: dvije jedinice koje pripadaju istom poduzeću na različitim lokacijama
(čak i unutar najmanje administrativne jedinice), smatraju se dvjema lokalnim
jedinicama. Jedna lokalna jedinica može se protezati kroz nekoliko susjednih
administrativnih područja, a u tom je slučaju, prema konvenciji, poštanska
adresa odlučujuća.

**Jedinica prema vrsti djelatnosti – JVD** (*Kind-of Activity Unit* –
*KAU*) čine dijelovi poduzeća koji pridonose izvođenju djelatnosti na razini
razreda djelatnosti (četveroznamenkasta broj­čana oznaka) NACE-a odnosno NKD-a,
u skladu s EU kriterijem djelatnosti. Većina entiteta obavlja više od jedne
vrste djelatnosti u svojoj ulozi »proizvođača«, a zbog naglašavanja njihovog
tehničko-ekonomskog odnosa dijele se na temelju vrsta djelatnosti. JVD odgovara
jednoj operacijskoj potpodjeli podu­zeća. Razvrstava se na temelju svoje
vlastite glavne djelatnosti i trebalo bi ga uvijek podijeliti kada obavlja još
neku od sekundarnih djelatnosti poduzeća, ukoliko su podaci poduzeća za te
djelatnosti raspoloživi. Jedinice koje obavljaju samo pomoćne djelatnosti za
svoje poduzeće (npr. funkcija nabave i prodaje) ne mogu se smatrati samostalnim
JVD-om.

**Lokalni
JVD** (*Local
Kind-of Activity Unit* – *LKAU*) čini dio JVD-a koji odgovara lokalnoj
jedinici. Svaki JVD mora imati najmanje jedan lokalni JVD. Međutim, JVD se može
formirati od dijelova jedne ili više lokalnih jedinica, koje mogu u određenim
okolnostima obavljati samo određeni broj pomoćnih djelatnosti, te u tom slučaju
treba dodatno razvrstati lokalne jedinice. Svako poduzeće mora imati najmanje
jedan lokalni JVD*,* jer skup svih lokalnih JVD-a uključenih u istu ili
sličnu vrstu djelatnosti po NACE (odnosno NKD-u) predstavlja tu djelatnost po
načelu »čistih djelatnosti«.

Između
poduzeća i lokalnog JVD-a postoji hijerarhijski odnos. Poduzeće sadrži jedan
ili više lokalnih JVD-a, ali lokalni JVD uvijek pripada samo jednom poduzeću.
Pojam lokalnog JVD-a također je sukladan operativnoj definiciji pojma »pogon« (*establishment*)
prema svjetskom statističkom standardu UN-a navedenom u uvodnom dijelu ISIC-a
Rev. 3.

Proizvod
i proizvodnja u IND-1/MPS istraživanju

Koncepti
i definicije proizvoda i proizvodnje koji se koriste u ovom istraživanju
preuzeti su iz Kratkoročnih statistika EU-a i nemaju smisao definitivnih
značenja ovih riječi izvan ovog konteksta. U nedostatku konzistentne nacionalne
terminologije i dvojezičnih pojmovnika, uz svaki pojam navodimo i naziv na
engleskom jeziku, a za koncepte proizvodnje i vrstu iz pojmovnika za
kratkoročne poslovne statistike EU-a.

**Proizvod***(Product)*. Proizvod je posljedica neke
industrijske djelatnosti, koristi se kao opći naziv za proizvode koji imaju
fizičku dimenziju i za industrijske usluge, a definiran je u ovom istraživanju
Nomenklaturom industrijskih proizvoda – NIPUM-om 2004. prema konceptu ovog
IND-1/MPS istraživanja.

**Gotov
proizvod** *(Finished
product).* Pod
pojmom gotov proizvod smatra se svaki proizvod koji je u procesu proizvodnje
dostigao odgovarajući stupanj prerade ili dorade tako da je u NIPUM-u 2004.
naveden pod posebnom šifrom i nazivom. Pojam tako definiranoga gotovog
proizvoda obuhvaća i sve radove dovršavanja proizvoda kojima pripadaju
čišćenje, pakiranje, ispitivanje kvalitete, kasiranje i slično. Količine
neispravnih proizvoda (»škart«) ne smatraju se u gotovim proizvodima.

**Nedovršen
proizvod** *(Unfinished
product).* Proizvod
koji nije dosegao određeni stupanj prerade ili dorade definiran NIPUM-om 2004.
smatra se nedovršenim i ne iskazuje se u IND-1/MPS istraživanju.

**Intermedijarni
proizvod** *(Intermediate
products)*.Proizvod koji je dosegao određeni stupanj prerade ili dorade definiran
NIPUM-om 2004. i koji je proizvela jedna od lokalnih jedinica poduzeća, ali
koji se u istoj ili drugoj lokalnoj jedinici istog poduzeća odnosno pravne
osobe dalje prerađuje ili obrađuje i tim se postupcima pretvara u novi proizvod
iz NIPUM-om 2004. (ili se ugrađuje u novi proizvod) naziva se intermedijarni. U
IND-1/MPS istraživanju vlastito proizvedeni intermedijarni proizvodi se ne
iskazuju posebno u tablici 2. već se zbrajaju s količinama gotove proizvodne
(stupac 4). U nekim metodologijama za sličnu definiciju se koristi pojam
poluproizvod *(semi-finished products).* Proizvodi kupljeni od trećih
osoba radi preprodaje u istom obliku u kojem su i kupljeni ne smatraju se
intermedijarnim proizvodima, kao ni proizvodi koji se koriste za bruto
investicije u vlastiti fiksni kapital lokalnih jedinica odnosno poduzeća.

**Prodana
proizvodnja** *(Production sold)*.Pod pojmom prodana proizvodnja podrazumijeva se proizvodnja
koju su obavljale statističke jedinice u tijeku izvještajne godine i koja je
prodana u istoj izvještajnoj godini (iskazuje se kao kumulativ). U prodanu
(realiziranu) proizvodnju treba uključiti ukupne količine i vrijednosti
proizvoda (i usluga) iz NIPUM-a 2004. koje su isporučeni drugim poslovnim
subjektima, prodane u vlastitim prodavaonicama lokalnih jedinica odnosno
poduzeća i izvezene količine i vrijednosti proizvoda (i usluga) u izvještajnoj
godini. Pod prodanom proizvodnjom smatra se i proizvodnja odnosno prerada
realizirana na temelju ugovora s naručiteljem ili izvršene industrijske usluge
za treće osobe prema definicijama iz ovih IND-1/MPS statističkih standarda
(vidi III. dio, točka C – Posebne upute za iskazivanje podataka u tablici 2.).

**Ukupna
proizvodnja** *(Total production)*.Ukupna proizvod­nja jest ostvarena (gotova) proizvodnja koju su
obavljale statističke jedinice u izvještajnom mjesecu ili od početka izvje­štajne
godine bez obzira na to da li je prodana trećim osobama u zemlji ili inozemstvu
(izvoz), stavljena na zalihe gotovih proizvoda (namijenjenih prodaji) ili se
koristila za daljnju preradu u poduzeću, ili kombinirano. U ukupnu proizvodnju
treba uključiti i proizvodnju ostvarenu na temelju zajedničkog ulaganja sa
stranim partnerom, ali samo ako je ostvarena na teritoriju Republike Hrvatske
(npr. nafta), uključujući i proizvodnju ostvarenu na teritoriju Slobodnih zona
RH. Ukupne količine ostvarene proizvodnje uključuju i proizvodnju odnosno
preradu realizirana na temelju ugovora s naručiteljem ili izvršene industrijske
usluge za vlastiti račun ili za treće osobe u izvještajnoj godini prema
definicijama iz ovih IND-1/MPS statističkih standarda (vidi III. dio, točka C –
Posebne upute za iskazivanje podataka u tablici 2.).

Statističke
jedinice IND-1/MPS istraživanja

Statističke
jedinice IND-1/MPS istraživanja su industrijska poduzeća i lokalne jedinice
industrijskih i neindustrijskih podu­zeća odnosno izvještajnih jedinica
(pravnih osoba).

**Industrijska
poduzeća** su
sva trgovačka društva ili druge pravne osobe koja se u izvještajnom razdoblju
bave industrijskom proizvodnjom, a u Registru poslovnih subjekata – RPS16) razvrstana su u djelatnost
INDUSTRIJE odnosno u podrazrede područja C, D i E (odjeljci 10 do 41) prema
NKD-u 2002. a po kriteriju obuhvata ulaze u Adresar IND-1/MPS za 2004.

**Neindustrijska
poduzeća** su
sva trgovačka društva ili druge pravne osobe koje su u Registru poslovnih
subjekata (RPS) razvrstana su u neku od NEINDUSTRIJSKIH djelatnosti odnosno u
podrazrede neindustrijskih područja A, B ili F do Q prema NKD-u 2002., ali u
svom sastavu imaju dio ili dijelove koji se u izvještajnom razdoblju bave
industrijskom proizvodnjom, a po kriteriju obuhvata ulaze u Adresar IND-1/MPS.

**Lokalne
jedinice**
definirane su kao oni dijelovi poduzeća odnosno izvještajne jedinice (pravne
osobe) koji obavljaju industrijsku djelatnosti na administrativnom teritoriju
jedne ili nekoliko županija ili na teritoriju Slobodnih zona RH
(teritorijalno/administrativni kriterij) i/ili imaju zaposlene. Primjenom oba
navedena kriterija posebno ili kombinirano (djelatnost/teritorij) iz
industrijskih i neindustrijskih poduzeća odnosno izvještajnih jedinica (pravnih
osoba) formirane su lokalne jedinice prema fizič­kom smještaju njihovih
dijelova, a statističkom terminologijom nazivamo ih lokalnim jedinicama tog
industrijskog ili neindustrijskog poduzeća odnosno izvještajne jedinice (pravne
osobe) i na­laze se u Adresaru IND-1/MPS.

Kriteriji
za formiranje statističkih lokalnih jedinica IND-1/MPS istraživanja iz dijela
ili dijelova poduzeća odnosno izvje­štajnih jedinica (pravnih osoba) nisu isti
za industrijska i neindustrijska poduzeća te ih u nastavku objašnjavamo.

**Lokalne
jedinice industrijskih poduzeća** formirane su od jednog ili više dijelova
industrijskih poduzeća koji se bave glavnom i/ili nekom od sporednih ili
pomoćnih djelatnosti na području jedne ili više županija
(teritorijalno/administrativni kriterij) bez obzira na to jesu li ti dijelovi
pravno konstituirani ili nisu. Grupiranje dijelova industrijskih poduzeća
odnosno iz­vještajnih jedinice (pravnih osoba) koji su obavljali jednu ili više
vrsta industrijskih djelatnosti na »lokalitet županije« naziva se »lokalnom
jedinicom« tog industrijskog poduzeća odnosno iz­vještajne jedinice (pravne
osobe). Svako industrijsko poduzeće odnosno izvještajna jedinica (pravna
osoba), po ovom kriteriju, ima barem jednu lokalnu jedinicu, ali samo u slučaju
kada je jedan ili više njegovih dijelova obavljalo sve djelatnosti na
teritoriju samo jedne županije i ako su svi zaposleni izvještajne jedinice
(pravne osobe) smješteni na lokaciji te iste županije ili ako nema dijelova
(sve u sjedištu). U svim drugim slučajevima formirane su dvije i nekoliko
lokalnih jedinica u Adresaru IND-1/MPS. za koje su izvještajne jedinice (pravne
osobe) dužne iskazati podatke u obrascu IND-1/MPS.

Ako se
dio zaposlenih industrijskog poduzeća odnosno izvještajne jedinice (pravne
osobe) bavi neindustrijskim ili po­moćnim djelatnosti(npr. nabava i
prodaja), a fizički je smje­šten na lokaciji županije na kojoj se ne obavlja
industrijska proizvod­nja tog industrijskog poduzeća i za taj dio zaposlenih
formirana je jedna lokalna jedinica. Dijelovi industrijskih poduzeća odnosno
njihovih lokalnih jedinica koji su »fizički« izvan teritorija RH, nisu predmet
IND-1/MPS istraživanja.

**Lokalne
jedinice** **neindustrijskih
poduzeća** formirane su na sličan način kao i za industrijskih poduzeća uz
nekoliko iznimaka. Dijelovima neindustrijskih poduzeća odnosno izvještajnih
jedinica (pravnih osoba) koja u RPS-u nisu razvrstana u industrijsku
djelatnost, formirane su lokalne jedinice samo onda ako se jedan ili više
njihovih dijelova bavi s nekom od industrijskih djelatnosti (sporednim
djelatnostima s aspekta poduzeća) koje su rezultiraju proizvodima navedenim u
NIPUM-u 2004. Svi tako identificirani dijelovi neindustrijskog poduzeća odnosno
izvje­štajne jedinice (pravne osobe) koji se bave industrijskom djelatnosti, a
fizički se nalaze na lokaciji jedne »županije« i/ili Slobod­nih zona RH,
grupirani su u jednu lokalnu jedinicu prema kriteriju »lokaliteta« koji
podrazumijeva lokalitet »županije« (teritorijalno/administrativni kriterij). U
ovom istraživanju nazivamo ihstatističkom terminologijom *industrijske
lokalne jedinice,* jer grupiraju samo industrijske djelatnosti nekog neindustrijskog
podu­zeća. Ako se industrijska proizvodnja jednog ili više dijelova
neindustrijskog poduzeća obavljala na teritoriju (lokaciji) dvije ili više
županija, u Adresaru IND-1/MPS formirane su dvije ili nekoliko industrijskih
lokalnih jedinica tj. za svaku županiju po jedna. *Neindustrijske djelatnosti
ili pomoćne djelatnosti*(npr. nabava i prodaja) *dijelova
neindustrijskih poduzeća* odnosno iz­vještajnih jedinica (pravnih osoba) kao
i njihovi dijelovi koji su »fizički« izvan teritorija RH, *nisu predmet IND-1/MPS
istra­živanja.*

Pojam
ovako definiranih statističkih jedinica – lokalnih jedinica industrijskih
poduzeća i – industrijskih lokalnih jedinica neindustrijskih poduzeća, koristi
se isključivo za potrebe provedbe IND-1/MPS istraživanja, dok u drugim kontekstima
mogu imati drugačije značenje. Statističke jedinice IND-1/MPS istra­živanja
usklađene su s definicijama i kriterijima za profiliranje statističkih jedinica
godišnjih statističkih istraživanja industrije i to s PRODCOM istraživanjem o
industrijskoj proizvodnji (IND-21/PRODCOM) i sa Strukturno-poslovnim
istraživanjem industrije (IND-21/SBS), a uglavnom i s definicijama lokalnih
jedinica EU-a. Manja odstupanja u definicijama postoje isključivo radi
specifičnih nacionalnih namjena ovih istraživanja (regionalni pokazatelji).

Statističke
jedinice, industrijska poduzeća, lokalne jedinice industrijskih poduzeća i
industrijske lokalne jedinice neindustrijskih poduzeća za koje izvještajne
jedinice (pravne osobe) iskazuju sve podatke u ovom IND-1/MPS istraživanju,
utvrđene su Adresarom IND-1/MPS koji neposredno izrađuje Odjel statistike
industrije i energije DZS-a i dostavlja svim sudionicima u provedbi IND-1/MPS
istraživanja (vidi organizaciju provedbe).

Izvještajne
jedinice IND-1/MPS istraživanja

Izvještajne
jedinice IND-1/MPS istraživanja su sva poduzeća odnosno pravne osobe koje su u
RPS-u razvrstane u industrijsku djelatnost tj. u podrazrede (industrijskih)
područja C, D ili E. po NKD-u 2002. Izvještajne jedinice su i one pravne osobe
koje nisu razvrstane u industrijsku djelatnost, ali imaju dijelove koje se bave
industrijskom djelatnosti, bez obzira na to jesu li ti dijelovi pravno
konstituirani ili nisu. Izvještajne jedinice (pravne osobe) najčešće su
trgovačka društva, a mogu biti i sve druge pravne osobe koje se u tijeku
izvještajnog razdoblja bave industrijskom djelatnosti na teritoriju RH, a ušle
su u obuhvat ovog istraživanja. Identifikacijski podaci za izvještajne jedinice
(pravne osobe) uglav­nom se podudaraju s identifikacijskim podacima trgovačkih
društava. Prema obuhvatu ovog istraživanja, izvještajnim se jedinicama smatraju
samo*pravne osobe* dok se fizičke osobe kao npr. obrtnici, ne
smatraju izvještajnim jedinicama prema kriteriju obuhvata ovog istraživanja.

Sve izvještajne jedinice su utvrđene Adresarom
IND-1/MPS. Izvještajne jedinice (pravne osobe) daju podatke pojedinačno za
svaku lokalnu jedinicu u svom sastavu na obrascu IND-1/MPS, a ako se bave još i
djelatnostima brodogradnje prema opisu razreda 35.11 *–* Gradnja i
popravak brodova, NKD-a 2002., onda ispunjavaju još i dodatak IND-1/MPS
istraživanju *–* pomoćni obrazac za brodogradnju IND-1/MPS/35.11.

Obuhvat
IND-1/MPS istraživanja

Obuhvat
statističkih jedinica tj. industrijskih poduzeća i lokalnih jedinica industrijskih
i neindustrijskih poduzeća odnosno trgovačkih društava, drugih pravnih osoba i
njihovih dijelova koja se u izvještajnom razdoblju bave industrijskom
djelatnošću nije potpun. U istraživanju IND-1/MPS obuhvaćaju se industrijska
poduzeća (pravne osobe) kao i dijelovi industrijskih i neindustrijskih poduzeća
(pravnih osoba) u pravilu s 20 i više zaposlenih, uz uvjet da taj obuhvat
osigurava za svaku pojedinačnu skupinu INDUSTRIJE (od 10.1 do 41.1) iz NKD-a
2002., dovoljan obuhvat statističkih jedinica tako da zajedno *učestvuju s
najmanje 90% u bruto dodanoj vrijednosti* svake industrijske skupine NKD-a
2002. Ako uvjet nije zadovoljen za određene skupine INDUSTRIJE iz NKD-a 2002.
obuhvat se proširuje i na sta­tističke jedinice s manje od 20 zaposlenih
(posebno male industrije kao npr. industrija kruha, tiskanje i drugo).

Obuhvat
statističkih jedinica, kako je već spomenuto, utvrđen je Adresarom IND-1/MPS
koji izrađuje Odjel statistike industrije i energijeDZS-a. Ako
neki ured državne uprave u županiji – ured za statistiku eventualno smatra da
je neka sta­tistička jedinica s gledišta županije nova ili važna za rezultate
istraživanja, a nije uvrštena u Adresar IND-1/MPS, treba čim prije (ako je
nova) ili odmah početkom izvještajne godine o toj statističkoj jedinici
dostaviti osnovne podatke DZS-u koji će utvrdi njenu važnost sa stanovišta
obuhvata, te je eventualno uključiti u Adresar IND-1/MPS.

Periodika
i izvještajno razdoblje IND-1/MPS istraživanja

Podatke
za IND-1/MPS istraživanje izvještajne jedinice odnosno pravne osobe dostavljaju
nadležnom statističkom tijelu u pravilu jedanput u izvještajnom mjesecu.
Izvještajno razdoblje je mjesec dana, a podudara s kalendarskim mjesecom u
izvještajnoj godini. Rok za mjesečno dostavljanje popunjenog obrasca IND-1/MPS
u DZS uvijek je 8. u mjesecu za prethodni mjesec.

Metoda
prikupljanja podataka za IND-1/MPS istraživanja

Za
provedbu IND-1/MPS istraživanja koristi se izvještajna metoda. Izvještajne
jedinice odnosno pravne osobe popunjavaju odgovarajuće podatke za lokalne
jedinice u svom sastavu na obrascu IND-1/MPS, a ako obavljaju djelatnost
brodogradnje onda popunjavaju i podatke na pomoćnom obrascu za brodogradnju
IND-1/MPS/35.11.

Izvještajne
jedinice odnosno pravne osobe popunjavaju podatke o industrijskoj proizvodnji i
zaposlenima za sve svoje lokalne jedinice iz Adresara IND-1/MPS, na temelju
knjigovodstvenih podloga, dok za dio podataka trebaju dati procjene. Popunjene
obrasce IND-1/MPS i pomoćni obrazac za brodogradnju IND-1/MPS/35.11,
izvještajne jedinice odnosno pravne osobe dostav­ljaju kompletirano nadležnom
uredu državne uprave u županiji – uredu za statistiku u roku koji im ono
odredi.

Organizacija
provedbe IND-1/MPS istraživanja

Mjesečno
istraživanje o industrijskoj proizvodnji i zaposlenima za 2004. (IND-1/MPS)
provodi se na osnovi Zakona o službenoj statistici (NN, br. 103/03.). U
provođenju istraživanja sudjeluju Državni zavod za statistiku RH i Uredi
državne uprave u županijama – uredi za statistiku.

**Državni zavod za statistiku** **(DZS)** izrađuje metodologiju,
obrađuje podatke za Republiku Hrvatsku i županije, te kontinuirano osigurava
stručnu pomoć područnoj statistici, utvrđuje Adresar IND-1/MPS, tiska i
distribuira obrasce i druge materijale potrebne za provedbu istraživanja
uredima državne uprave u županijama – uredima za statistiku, koncentrira
materijal, kontrolira potpunost podataka, unosi podatke na magnetni medij,
računski i logički kontrolira podatke, analizira prve rezultate, objavljuje i
diseminira rezultate IND-1/MPS istraživanja. Prema potrebi, DZS održava i
stručno obučavanje po pojedinim županijskim sre­dištima i zajedno s područnim
statističarima neposredno obilazi izvještajne jedinice, a o važnijim
metodološkim poteškoćama razgovara izravno s izvještajnom jedinicom.

**Uredi
državne uprave u županijama – uredi za statistiku** distribuiraju kompletiran
materijal izvještajnim jedinicama odnosno pravnim osobama za sve utvrđene im
lokalne jedinice prema Adresaru IND-1/MPS za koje su dužne popuniti podatke u
tablici 1. i 2. obrasca IND-1/MPS i pomoćnog obrasca za brodogradnju
IND-1/MPS/35.11 ako se bave i djelatnostima brodogradnje, brinu se da u roku
koji su odredili dobiju ispunjene odgovarajuće IND-1/MPS obrasce od
izvještajnih jedinica odnosno pravnih osoba, šifriraju identifikacijske podatke
za izvještajne jedinice odnosno njihove lokalne jedinice u predviđenim poljima
IND-1/MPS obrasca prema Adresaru IND-1/MPS ako to nije izvršila izvještajna
jedinica odnosno pravna osoba koja je dostavila podat­ke, kontroliraju
potpunost i točnost podataka u tablicama obrazaca IND-1/MPS i IND-1/MPS/35.11,
brinu se da o roku kontroliran materijal dostave u DZS, te da u tijeku
logičko-računske i analitičke kontrole materijala u DZS-u, i na zahtjev DZS-a,
provjeravaju iskazane podatke u dostavljenim obrascima IND-1/MPS i
IND-1/MPS/35.11 izvještajnih jedinica s njihovog po­dručja.

Obrada,
analiza i rezultati IND-1/MPS istraživanja

Svi
podaci iz IND-1/MPS obrađuju se najmanje do razine odjeljka NKD-a 2002.,
izabrani pokazatelji na razini skupina i razreda NKD-a 2002. (indeksi), a
podaci o industrijskoj proizvod­nji u količinama i fizičkim mjernim jedinicama
i na razini pojedinačnih proizvoda iz NIPUM-a 2004. Za ukupno RH do razine
županije obrada se vrši za industrijsku proizvodnju i zaposlenike u industriji
najmanje do razine odjeljka i skupina NKD-a 2002. Državni zavod za statistiku
nastojat će izvršiti obradu svih podataka do razine odjeljka NKD-a 2002. i za
županije čim se za to osiguraju potrebni preduvjeti. Pokazatelji, uglavnom
indeksi fizičkog obujma, prikupljeni i obrađeni na temelju istraživanja
IND-1/MPS-a objavljuju se mjesečno u priopćenjima DZS-a, i to pokazatelji o
industrijskoj proizvodnji u Priopćenjima broj 2.1.1/1. *–* Indeksi
industrijske proizvodnje (izvorni indeksi), broj 2.1.3/1. *–* Indeksi industrijske
proizvodnje. Desezonirane vremenske serije i trend ciklus, broj 2.1.2/1. *–*
Indeksi zaliha gotovih proizvoda u industriji, iz tablice 2., te broj 2.1.4/1. *–*
Indeksi zaposlenih i indeks proizvodnost rada u industriji iz tablice 1.
obrasca IND-1/MPS.

Prve rezultate IND-1/MPS istraživanja, osim u
priopćenjima, možete naći na internetskim stranicama DZS-a na adresi:
http://www.dzs.hr/hrv/priopcenja/, a prve rezultateizPriopćenja
broj 2.1.1/1. *–* Indeksi industrijske proizvodnje i na telefonskom
govornom aparatu broj 060 389 389.

Detaljna obrada IND-1/MPS istraživanja o
industrijskoj proizvodnji za izvještajnu godinu redovito se publicira najmanje
jedanput godišnje u Statističkom izvješću pod nazivom *Industrijska
proizvodnja u 2004. Mjesečni rezultati,* a čim se osiguraju tehnički uvjetipočet će seobjavljivati upolugodišnjoj ili kvartalnoj
dinamici. Izabrani podaci ovog istraživanja objavit će se i u drugim
publikacijama DZS-a Mjesečnom statističkom izvješću, Statističkim
informacijama, Statističkom ljetopisu DZS-a i eventualno u nekim posebnim
analitičkim publikacijama17).

Osim navedenih nacionalnih publikacija, podaci iz
IND-1/MPS istraživanja diseminiraju se međunarodnim statističkim institucijama
i organizacijama kao što su EU, UN, FAO, OECD i druge. Prvi rezultati IND-1/MPS
istraživanja (samo indeksi iz Priopćenja broj 2.1.1/1) u standardnom se obliku
objavljuju i na internetskim stranicama Međunarodnog monetarnog fonda (MMF) na
adresi: http://dsbb.imf.org/, jer je RH prihvatila standard DSBB *(Special
Data Dissemination Standard)* MMF-a.

Indeksi
industrijske proizvodnje počet će se u 2004. diseminirati Eurostatu
(Statističkom uredu EU-a) radi publiciranja u okviru Theme 4/EBT-domain
Eurostata, zajedno s podacima država članica EU-a i državama kandidatima za
članstvo u EU (državama članicama od svibnja 2004.) jer zadovoljavaju sve
kriterije Eurostata u pogledu harmonizitranosti, standardiziranosti i rokova
diseminacije. Isto će se tako indeksi industrijske proizvod­nje i drugi
izabrani IND-1/MPS kratkoročni pokazatelji pohraniti na Eurostatovu bazu
podataka NEW CRONOS/EBT.

Nomenklatura
industrijskih proizvoda – NIPUM 2004.

Za
iskazivanje podataka na razini proizvoda u tablici 2. obrasca IND-1/MPS
obvezatno treba koristiti Nomenklaturu industrijskih proizvoda za mjesečno
istraživanje industrije – NIPUM 2004.koji je sastavni dio ovih
Statističkih standarda i nalazi se u dodatku 3. Izvještajne jedinice odnosno
pravne osobe dužne su, za svaku lokalnu jedinicu koja im je utvrđena u Adresaru
IND-1/MPS za izvještajnu godinu, iskazati podatke po proizvodima i mjernim
jedinicama iz NIPUM-a 2004. i to o količinama gotove proizvodnje u izvještajnom
mjesecu (stupac 4) i od početka godine do kraja izvještajnog mjeseca (stupac
5), o količinama zaliha vlastito proizvedenih proizvoda na kraju izvještajnog
mjeseca (stupac 6), te o količinama prodaje vlastito proizvedenih proizvoda od
početka godine do kraja izvještajnog mjeseca (stupac 7).

NIPUM 2004. je izrađen na temelju NKD-a 2002. (prve
četiri hijerarhijske razine odnosno djelatnosti) i KPD-a 2002. (peta i šesta
razina proizvoda) uzimajući u obzir detaljne proizvode iz NIP-a 2003. koji su
se koristili kao »najmanji građevni elementi« pri raščlambi KPD-a 2002. na
proizvode NIPUM-a 2004. Na taj način NIPUM 2004. ulazi u sustav statističkih
klasifikacija djelatnosti i proizvoda nacionalno harmoniziranih i integriranih
sa statističkim klasifikacijskim sustavom EU-a. S obzirom da su klasifikacije
KPD 2002. i NIP 2003. preko korespondentnih tablica veza usklađena s detaljnim
robama iz Carinske tarife RH za statistiku vanjske trgovine, osigurana je isto
takva povezanost i NIPUM-a 2004. Osigurana je povezanost NIPUM-a 2004. sa
statističkim klasifikacijama EU-a NACE Rev. 1.1 (preko ugra­đenih razina NKD-a
2002.), CPA 2002 (preko ugrađenih razina KPD-a 2002.), PRODCOM Listom 2004 i
Kombiniranom nomenklaturom – CN-om 2004 na razini proizvoda/roba preko
korespondentnih tablica veza (preko »najmanjih građevnih elementa« NIP-a).

Naslovi KPD-a 2002. za industrijske usluge u pravilu
su preuzeti nepromijenjeno u NIPUM-u 2004. tj. za šifre usluga dodane su na
kraju šifre dvije nule (»00«) što označava (uvijek i za proizvode) da je
obuhvaćena cijela potkategorija usluga (ili proizvoda) KPD-a 2002. u NIPUM-u
2004. (veza 1 : 1).

**Struktura šifre proizvoda NIPUM-a 2004.** Šifra NIPUM-a 2004. iz prvog
stupca (lijeva strana tablice) pod nazivom »Šifra proizvoda NIPUM-a 2004. u
publikacijama« služi za vizualno ozna­čavanje i neposredno odražava stvarnu
strukturu šifre NIPUM-a 2004., dok »Šifra proizvoda za upis u IND-1/MPS« iz
zadnjeg stupca (desna strana tablice) predstavlja tehničku šifru koja se
koristi za šifriranje proizvoda iz NIPUM-a 2004. u tablici 2. (stupac 1)
obrasca IND-1/MPS. S obzirom na njihove različitu strukturu i namjenu, pojasnit
ćemo ih pojedinačno.

**Šifra
proizvoda NIPUM-a 2004. u publikacijama** (prvi stupac NIPUM-a 2004. iz dodatka 3.)

NIPUM
2004. je hijerarhijski strukturirana nomenklatura proizvoda koja na najnižoj
hijerarhijskoj razini sadrži *osmeroznamenkastu brojčanu oznaku,* a možemo
je prikazati na sljedeći način: XX. XX. YY. NN. Prve četiri brojčane oznake
identične su s NKD-om 2002. (XX.XX), a još sa sljedeće dvije s KPD-om 2002.
(oznake XX**.**XX**.**YY), dok su sedma i osma brojčane oznake (NN)
rezervirane za detaljniju nacionalnu raščlambu proizvoda KPD-a 2002. uzimajući
u obzir »najmanje građevne elemente« NIP-a 2003. (veza 1:1 ili n:1) za
definiranje proizvoda NIPUM-a 2004. Raščlamba potkategorija proizvoda iz KPD-a
2002. u proizvode NIPUM-a 2004. izvršen je primjenom kriterija »živih« i
»neživih« proizvoda iz NIP-a 2003. prema rezultatima IND-21/PRODCOM
istraživanja za 2002. Svi »živi« proizvodi iz NIP-a 2003. u pravilu su
izdvojeni u posebnu šifru proizvoda iz NIPUM-a 2004. Svi »neživi« proizvodi iz
NIP-a 2003. agregirani su u jednu šifru proizvoda u NIPUM-u 2004. u pravilu s
oznakom »9« na kraju šifre kao ostali proizvodi od nekog naslova KPD-a 2002. Iz
tog razloga, za detaljno prepoznavanje proizvoda iz NIPUM-a 2004. ili bilo
kakvih nedoumica, treba koristiti odgo­varajuću verziju nomenklature NIP-a ili
CT-a s kojima je NIPUM 2004. povezan preko korespondentnih tablica veza koje
izrađuje DZS ili kontaktirati DZS u vezi s navedenom problematikom.

Sustav *vizualnog*označavanja šifre NIPUM-a 2004. iz prvog stupca »Šifra proizvoda NIPUM-a
2004. u publikacijama« u odnosu na vizualno označavanje NIPUM-a iz 1997. prema
Meto­dološkim osnovama za mjesečni izvještaj industrije (NN, br. 18/97.),
izmijenjen je samo u broju brojčanih oznaka. NIPUM iz 1997. sadrži
deseteroznamenkastu brojčanu oznaku, a NIPUM 2004. osmeroznamenkastu brojčanu
oznaku, koja bolje reprezentira strukturu i raščlambu potkategorija KPD-a 2002.
u proizvode NIPUM-a 2004. kao i njegovu povezanost s integriranim i
harmoniziranim statističkim klasifikacijskim sustavom RH i EU-a.

**Šifra proizvoda za upis u IND-1/MPS** (zadnji stupac NIPUM-a 2004.
iz dodatka 3.)

Šifra proizvoda za upis u IND-1/MPSzapravo je
tehnička šifra koja se koristi isključivo za potrebe šifriranja i obrade podataka
IND-1/MPS istraživanja. Izvještajne jedinice odnosno pravne osobe pri
iskazivanju proizvodnje svojih lokalnih jedinica u tablici 2. obrasca IND-1/MPS
trebaju upisati ovu tehničku šifru iz NIPUM-a 2004., a nikako šifru predviđenu
za publikacije (iz prvog stupca) odnosno šifru s točkama između brojčanih
oznaka.

Tehnička šifra proizvoda za upis u obrazac IND-1/MPS
ima 10 brojčanih oznaka. Prvih 8 brojčanih oznaka ove tehničke šifre iz NIPUM-a
2004. identično je s prvih 8 brojčanih oznaka iz prvog stupca NIPUM-a 2004.
kada se upišu bez točaka, i kojima su sustavno dodane na kraju dvije nule (00)
na kraju šifre. Tako npr. šifra proizvoda »11.10.20.01« iz prvog stupca NIPUM-a
2004., u zadnjem stupcu NIPUM-a 2004. *–* šifra za upis u IND-1/MPS je
»1110200100«. Razlog za takvu šifarsku strukturu isključivo je tehničke
prirode, jer bi svako drugačije rješenje uzrokovalo veće intervencije u
programa obrade IND-1/MPS, za koju trenutno nema resursa u DZS-u.

**Mjerne
jedinice proizvoda NIPUM-a 2004.** (iz dodatka 3.)

Za
svaki proizvod u NIPUM-u 2004. određene su od jedne do tri mjerne jedinice na
temelju kojih izvještajna jedinica odnosno pravna osoba treba iskazati mjesečnu
industrijsku proizvod­nju svih svojih lokalnih jedinica iz Adresara IND-1/MPS-a
u izvještajnom razdoblju. Mjerne jedinice u NIPUM-u 2004. svedene su na
najmanju moguću mjeru, kako bi se što manje opteretile izvještajne jedinice pri
mjesečnom iskazivanju svoje proizvodnje. Međutim, tamo gdje je to bilo
neophodno, zbog posebnih namjena ovog istraživanja npr. izračunavanje indeksa
ili za tromjesečno izvještavanje industrijske proizvodnje za tro­mje­sečno
PRODCOM istraživanje EU-a, za neke šifre proizvoda iz NIPUM-a 2004. zadržano je
više od jedne mjerne jedinice. Prvamjerna jedinica koristi se za izračunavanje
indeksa industrijske proizvodnje, druga mjerna jedinica je preuzeta je iz
tromjesečnog PRODCOM Liste 2004 EU-a ako je različita od prve. Treća mjerna
jedinica iznimno je uvedena samo ako se s prvom i drugom mjernom jedinicom nije
moglo zadovoljiti sve zahtjeve iz međunarodne razmjene podataka (npr. Eurostat,
UN/ECE, FAO, IEA i dr.).

**Šifre
mjernih jedinica** proizvoda NIPUM-a 2004. upisuju se u tablicu 2., stupac 3 obrasca
IND-1/MPS. redoslijedom navođenja mjernih jedinica u NIPUM-u 2004., tako da se
za prvu navedenu mjernu jedinicu upiše šifra »1«, za drugu »2« i za treću»3«.
Kada se proizvod NIPUM-a 2004. iskazuju u više mjernih jedinica, podatke o
svakoj mjernoj jedinici za određeni proizvod NIPUM-a 2004. treba upisati u
poseban red, ali se naziv proizvoda iz NIPUM-a 2004. (stupac 2 tablice 2.
obrasca IND-1/MPS) treba upisati samo za prvu mjernu jedinicu. Za drugu i treću
mjernu jedinicu upisuje se samo njena šifra i naziv prema NIPUM-u 2004. (stupac
3, tablice 2.).

Posebne
oznake u NIPUM-u 2004.

U NIPUM-u
2004. nalaze se posebne oznake uz neke proizvode iz NIPUM-a 2004. za koje
vrijede posebna pravila. Takvih proizvoda u NIPUM-u 2004. ima malo i uglavnom
se radi o »neživim« proizvodima koji su agregirani u jednu šifru proizvoda u
NIPUM-u 2004. koja obuhvaća nekoliko pojedinačnih proizvoda iz NIP-a 2003. koji
se iskazuju u različitim mjernim jedinicama.

**Podcrtan naziv proizvoda i mjerne jedince u
NIPUM-u 2004**.
npr. za šifru proizvoda 18.24.43.09 – *Šeširi i pokrivala za glavu, od krzna;*
trake za glavu, trake za unutarnje opšivanje, podstave, navlake, osnove šešira,
okviri šešira, remenice za pokrivala za glavu, utvrđene mjerne jedinice su *m**2**; kom;* kg, označava da se podcrtani
dio proizvoda iz NIPUM-a 2004. – *Šeširi i pokrivala za glavu, od krzna*;
treba iskazati u podcrtanim mjernim jedinicama – *m**2**; kom;* Nepodcrtani dio proizvoda iz
NIPUM-a 2004. iskazuje se u nepodcrtanoj mjernoj jedinci tj. u kg. (trake za
glavu, trake za unutarnje opšivanje, podstave, navlake, osnove šešira, okviri
šešira, remenice za pokrivala za glavu). Pri popunjavanju podataka u tablici 2.
obrasca IND-1/MPS, podcrtana mjerna jedinica šifrira se kao prva »1« tj. *m*2 i druga »2« tj. *kom*.,
a nepodcrtana mjerna jedinica kao treća »3« tj. kg, u ovom primjeru. Šifra
proizvoda iz NIPUM-a 2004. uvijek je ista, a upisuje se onaj naziv proizvoda iz
NIPUM-a 2004. (podcrtani ili nepodcrtani dio) za koji se iskazuju podaci u
tablici 2. U NIPUM-u 2004. (dodatak 3.) isto se objašnjenje nalazi uz prvi
takav proizvod, a označeno je s fusnotom 3).

**Mjerne
jedinice s oznakom** »**#**« **u NIPUM-u 2004.** Proizvodi iz NIPUM-a 2004. koji u
stupcu za mjernu jedinicu imaju oznaku »#«, agregirani su proizvodi i sadrže
nekoliko proizvoda NIP-a 2003. za koje je utvrđeno više od tri mjerne jedinice.
Proizvodi su na taj način agregirani u NIPUM-u 2004. samo ako su u dužem
vremenskom razdoblju bili »neživi« i malo je vjerojatno da će ih proizvoditi
izvještajne jedinice koje su obuhvaćene u ovom IND-1/MPS istraživanju (ili
njihova pojava ne bi značajno utjecala na rezultate ovih kratkoročnih
pokazatelja prema ocjeni stručnjaka). Za takve agregirane proizvode iz NIPUM-a
2004. nije se moglo primijeniti isto rješenje (podcrtavanjem), već je stavljena
oznaka »#« koja znači da za te agregirane proizvode iz NIPUM-a 2004. postoji
više od tri mjerne jedinice. Ako se pojavi proizvodnja koju bi izvještajne
jedinice mogle iskazati na jednom ili nekoliko takvih proizvoda iz NIPUM-a
2004., odgovarajuće mjerne jedinice treba pronaći u NIP-u 2003. ili
kontaktirati DZS. Ako se ocijeni da je proizvodnja na tako agregiranim šiframa
NIPUM-a 2004. značajna za rezultate ovog istraživanja, ažurirat će se NIPUM
2004. i izraditi nova verzija (ili izmjene i dopune). Redovita revizija NIPUM-a
2004. planirana je u okviru svjetskih i europskih revizija statističkih
klasifikacijskih sustava (tzv. OPERATION 2007) nakon tro­godišnjem razdoblja
primjene, kada će se izraditi nova verzija NIPUM-a 2007.

Posebno napominjemo svim izvještajnim jedinicama koje
su dužne popuniti obrazac IND-1/MPS, da se nomenklatura NIPUM 2004. zajedno sa
Statističkim standardima za mjesečno istra­živanje o industrijskoj proizvodnji
i zaposlenima (IND-1/MPS) nalazi na internetskim stranicama DZS-a na adresi
http://www.dzs.hr/Hrv/Nomen/. Na istoj internetskoj adresi DZS-a nalazi se i
Nomenklatura industrijskih proizvoda – NIP 2003. zajedno sa Statističkim
standardima za godišnje PRODCOM istraživanje o industrijskoj proizvodnji za
2003. (kao i sve buduće ažurirane verzije NIP-a ili statističkih standarda
industrije), koji se trebaju koristiti pri identifikaciji proizvoda ili mjernih
jedinica iz NIPUM-a 2004., a uvijek kada se radi o iskazivanju podataka za
proizvode NIPUM-a 2004. s posebnim oznakama iz ovih Statističkih standarda.

III.
UPUTE ZA POPUNJAVANJE OBRAZACA IND-1/MPS I IND-1/MPS/35.11

A.
OPĆE UPUTE ZA POPUNJAVANJE

**Tko je dužan dostaviti podatke, kako i do
kada.** Podatke
za IND-1/MPS istraživanjeo industrijskoj proizvodnjidužne su
dostaviti sve izvještajne jedinice odnosno sva trgovačka društva i druge pravne
osobe koje su utvrđene Adresarom IND-1/MPS. Izvještajne jedinice odnosno pravne
osobe popunjavaju podatke na klasičnim obrascima za IND-1/MPS istraživanje i
uobičajeno ih dostavljaju poštom nadležnom uredu državne uprave u županiji –
uredu za statistiku sa svog područja u roku koji im je od nje određen. Nadležni
uredi državne uprave u županiji – uredi za statistiku dostavljaju iste u DZS
prema utvrđenoj proceduri i obvezama (vidi organizacija provedbe IND-1/MPS
istraživanja) u tijeku izvještajnog razdoblja u okviru rokova koje im je
utvrdio DZS. Izvještajne jedinice odnosno pravne osobe popunjavaju podatke za
sve lokalne jedinice koje na temelju svojih knjigovodstvenih evidencija, a
iznimno ukoliko ne raspolažu evidencijama dužne su ih dostaviti na temelju procijene
svojih stručnjaka.

**Vrste
obrazaca IND-1/MPS istraživanja.** Za dostavljanje IND-1/MPSpodataka DZS je
izradio sljedeće dvije vrsteobrazaca: obrazac IND-1/MPSi
pomoćni obrazac za brodogradnju IND-1/MPS/35.11 odnosno za izvještajne jedinice
(pravne osobe) koje se bave djelatnošću brodogradnje (razred 35.11 prema NKD-u
2002.).Upute za popunjavanje pomoćnog obrasca IND-1/MPS/35.11 nalaze se
u III C. dijelu ovih statističkih standarda kao i na poleđini obrasca
IND-1/MPS/35.11.

DZS će, ako budu raspoloživi resursi, s vremenom
pripremiti elektronske obrasce za IND-1/MPS istraživanje o čemu će na vrijeme
biti obaviješteni svi sudionici provedbe IND-1/MPS istraživanja.

**Način i redoslijed upisivanja podataka.** Sve podatke u IND-1/MPS
istraživanju daju izvještajne jedinice odnosno pravne osobe *na razini
lokalnih jedinica utvrđenih Adresarom IND-1/MPS, a ne na razini poduzeća
odnosno izvještajne jedinice* (prav­ne osobe). Iznimno, u slučajevima kada
neka izvještajna jedinica odnosno pravna osoba ima utvrđenu samo jednu lokalnu
jedinicu koja se je bavila industrijskom proizvodnjom i imala zaposlene samo na
toj istoj lokaciji podaci se prikazuju »de facto« na razini izvještajne
jedinice odnosno pravne osobe.

**Redoslijed upisivanja podataka.** Podaci se najprije upisuju u
obrazac IND-1/MPS tako da se *prvo popune identifikacijski podaci* o
izvještajnoj jedinici odnosno pravnoj osobi i njezinim lokalnim jedinicama, a
zatim se prelazi na popunjavanje podataka u tablici 1. i u tablici 2. posebno
za svaku lokalnu jedinicu poduzeća odnosno izvještajne jedinice (pravne osobe)
koja je navedena u Adresaru IND-1/MPS. U pravilu, izvještajna jedinica (pravna
osoba) popunjava onoliko obrazaca IND-1/MPS koliko ima lokalnih jedinica
odnosno na koliko županija ima dijelove koji se bave industrijskom proizvodnjom
uključujući i za zaposlenike ako su smješteni na lokaciji (županiji) koja je
različita od lokacije (županije) gdje se odvija industrijska proizvodnja izvje­štajnih
jedinica (pravnih osoba). U tom slučaju, samo industrijska izvještajna jedinica
(pravna osoba) treba popuniti još i podatke za taj dio zaposlenika u tablici 1.
na posebnom obrascu IND-1/MPS (tablica 2. je u ovom posljednjem slučaju
nepopunjena).

**Način distribucije i prikupljanja podataka** od izvještajnih jedinica
odnosno pravnih osoba treba biti takav da u jednom svesku dostave podatke
istovremeno za sve svoje lokalne jedinice zbog racionalizacije i smanjenja
poštanskih troškova provedbe IND-1/MPS istraživanja, minimalizirane pojava
dupliciteta ili ne obuhvaćanja ukupne industrijske proizvodnje i ukupno
zaposlenih posebno za industrijske izvještajne jedinice odnosno pravne osobe.
Kontrola podataka za industrijsku proizvodnju je slijedeća: zbroj industrijske
proizvodnje svih lokalnih jedinica jedne izvje­štajne jedinice (pravne osobe) u
izvještajnom razdoblju = ukupna industrijska proizvodnja izvještajne jedinice
(pravne osobe) u istom izvještajnom razdoblju. Kontrola podataka za zaposlenike
je slijedeća: zbroj zaposlenika svih lokalnih jedinica jedne izvještajne
jedinice (pravne osobe) u istom izvještajnom razdoblju = ukupan broj
zaposlenika svih lokalnih jedinica jedne izvještajne jedinice (pravne osobe) u
istom izvještajnom razdoblju, ali samo za industrijske izvještajne jedinice.
Neindustrijske izvještajne jedinice ne iskazuju podatke o njihovim ukupno
zaposlenima, već samo za dio ili dijelove koji obavljaju industrijsku
proizvodnju.

Osim obrazaca IND-1/MPS i IND-1/MPS /35.11 (u dodatku
1. ovih Statističkih standarda) na kojima izvještajne jedince odnosno pravne
osobe daju podataka o industrijskoj proizvodnji i zaposlenima za sve lokalne
jedinice utvrđene Adresarom IND-1/MPS, *za iskazivanje podataka u tablici 2.
treba koristiti* sve opće, posebne i detaljne upute iz III. dijela ovih
Statističkih standarda uključujući njihove dodatke: Listu naziva i brojčanog
ozna­čavanja županija (lokaliteta) u IND-1/MPS istraživanju (dodatak 2.) i
posebno nomenklaturu NIPUM 2004. (dodatak 3.), jer se svi podaci u tablici 2.
prikazuju na razini pojedinačnih proizvoda definiranih NIPUM-om 2004.

B.
IDENTIFIKACIJSKI PODACI OBRASCA IND-1/MPS

Izvještajna
jedinica odnosno pravna osoba upisuje na glavni obrazac IND-1/MPS i pomoćni
obrazac IND-1/MPS/35.11 sve tražene identifikacijske podatke iz službenih
evidencija, a neke iz statističkih evidencija odnosno iz Adresara IND-1/MPS za
izvještajnu godinu. Informacije o identifikacijskim podacima iz statističkih
evidencija odnosno iz Adresara IND-1/MPS, izvje­štajnoj jediniciodnosno
pravnoj osobi daje nadležan ured državne uprave u županiji – ured za statistiku.
Ako neki identifikacijski podatak ne upiše izvještajna jedinica odnosno pravna
osoba, bez obzira na razloge, *dužan je upisati nadležan ured državne uprave
u županiji – ured za statistiku* iz Adresara IND-1/MPS prije dostavljanja
materijala sa svog područja u DZS.

Obrazac IND-1/MPS sadrži dvije vrste
identifikacijskih podataka, uključujući i redni broj iz Adresara: pod 1) *Podaci
o izvještajnoj jedinici (pravnoj osobi)* koja podnosi izvještaj i koji se
popunjavaju prema službenim (administrativnim) evidencijama samo jedanput u
zaglavlju glavnog obrasca (naslovna stranica) i *Podaci za statističku
jedinicu za koju se popunjavaju tablice 1. i 2*., a upisuju se kao
podružnica, pogon i drugi dijelovi pod DPS za svaku popunjenu tablicu 1. ili 2.
za lokalne jedinice iz Adresara IND-1/MPS. Prva stranica obrasca IND-1/MPS,
osim tablice 1., sadrži kratke naputke izvještajnim jedinicama, prostor za
eventualne komentare o proizvodnji, opskrbi, zaposlenicima i slično, te
informacije izvještajne jedinice o eventualnom razdoblju korištenja kolektivnih
godišnjih odmora u cijelom ili dijelu izvještajnog mjeseca lokalne jedinice za
koju iskazuje podatke. Na drugoj stranici ispod tablice 2. obrazac IND-1/MPS
sadrži i prostor za upis podataka o osobi koja je popunila podatke u ime
izvještajne jedinice odnosno pravne osobe i koje odgovaraju za njihovu točnost.
U nastavku dajemo kratke upute za popunjavanje identifikacijskih obilježja
obrasca IND-1/MPS.

**Redni broj iz Adresara** IND-1/MPS**.** Redni broj
(RB) svake lokalne jedinice neke izvještajne jedinice odnosno pravne osobe je
šesteroznamenkasta brojčana oznaka koju određuje DZS, a nalazi se u Adresaru
IND-1/MPS iz kojeg ga treba prepisati izvještajna jedinica prema informaciji
nadležnog ureda državne uprave u županiji – ureda za statistiku.
Šesteroznamenkasta brojčana oznaka RB upućuje na industrijsku skupinu
djelatnosti lokalne jedinice (troznamenkasta brojčana oznaka NKD-a 2002.) i RB
same lokalne jedinice koji služi za obradu podataka ovog istraživanja.

**1) PODACI O IZVJEŠTAJNOJ
JEDINICI**
(PRAVNOJ OSOBI)

**a)
IME** (tvrtka).
Upisuje se skraćeni naziv izvještajne jedinice odnosno trgovačkog društva ili
druge pravne osobe, kako je upisan u Registar poslovnih subjekata (RPS) u DZS-u,
u nastavku brojčana oznaka za njezin matični broj (MB) te naziv podružnica,
pogon i drugog dijela te njena brojčana oznaka odnosno DPS koji se ovdje naziva
statističkom jedinicom tj. lokalnom jedinicom izvještajne jedinice (pravne
osobe) lokalna jedinica za svaku popunjenu tablicu 1. ili 2. lokalne jedinice
iz Adresara IND-1/MPS.

**– MB**jeosmeroznamenkasta
brojčana oznakamatičnog broja izvještajne jedinice odnosno trgovačkog
društva ili druge pravne osobe (osmeroznamenkasta brojčana oznaka) pod kojim se
vodi u RPS-u, a prepisuje se iz Obavijesti o razvrstavanju poslovnih subjekata
prema NKD-u 2002. ili prema Adresaru IND-1/MPS za izvještajnu godinu, u kojem
su preuzeti MB-ovi svih izvještajnih jedinica odnosno pravnih osoba iz RPS-a sa
stanjem na dan 1. siječnja izvještajne godine.

– **Podružnice,
pogoni i drugi dijelovi** izvještajne jediniceodnosnopravne
osobe(poslovnog subjekta),upisuje se *naziv statističke
jedinice – lokalne jedinice* za koje izvještajna jedinica odnosno pravna
osoba iskazuje podatke u tablici 1. i/ili tablici 2. Naziv lokalne jedinice se
prepisuje iz službenih evidencija izvještajna jedinica odnosno pravna osoba, a
kada službeni naziv nije utvrđen treba upisati interni naziv iz Adresara
IND-1/MPS (npr. pogon, tvornica i slično). Informaciju o internom nazivu
lokalnih jedinica izvještajnoj jediniciodnosno pravnoj osobi daje
nadležan ured državne uprave u županiji – ured za statistiku isto kao i za
redni broj te lokalne jedinice koji treba upisati pod oznakom »DPS«.

**–
DPS** je
troznamenkasta *brojčana oznaka statističke jedinice – lokalne jedinice*
(zapravo njezin redni broj) za koje izvje­štajna jedinica odnosno pravna osoba
iskazuje podatke u tablici 1. i/ili tablici 2., a prepisuje iz Adresara
IND-1/MPS**.** DPS odnosno redni broj lokalne jedinice prepisuje se iz
Adresara IND-1/MPS koji je utvrdio je DZS, a informaciju o DPS-u odnosno rednom
broju lokalne jedinice izvještajnoj jediniciodnosno pravnoj osobi daje
nadležan ured državne uprave u županiji – ured za statistiku.

Troznamenkasta
brojčana oznaka DPS-a (XXY) sadrži redni broj županije na kojoj je fizički
smještena statistička jedinica odnosno lokalna jedinica za koju se iskazuju
podaci u tablici 1. i/ili tablici 2., a sastoji se od dvoznamenkaste brojčane
oznake (XX) županija i Grada Zagreba (brojčane oznake od 01 do 21), a brojčanu
oznaku »30« treba upisati za sve statističke jedinice neke izvještajne jedinice
odnosno pravne osobe koje su fizički smještene na području koje je zakonski
utvrđeno kao Slobodna zona RH, jer teritorijalno čine posebnu jedinicu prema
kriterijima EU-a i ne smiju se pridružiti niti jednoj administrativnoj
teritorijalnoj jedinici. Lista naziva i brojčanog označavanja županija
(lokaliteta)18) u IND-1/MPS istraživanju
nalazi se u dodatku 2. ovih Statističkih standarda čiji je integralni dio.
Treća brojčana oznaku (Y) označava broj (rastućim redoslijedom) lokalne
jedinice unutar istog »lokaliteta« odnosno županije (veza 1- n).

**b)
SJEDIŠTE**
(tvrtka): županija, grad/općina, naselje, ulica i broj. Upisuju se adresni podaci
izvještajne jedinice odnosno pravne osobe, njena lokacija (županija) i telefon.

**c)
DJELATNOST** (podrazred).
Upisuje se peteroznamenkasta brojčana oznaka podrazreda djelatnosti prema NKD-u
2002. (NN, br. 13/03.) u koju je registrirana izvještajna jedinica odnosno
pravna osoba prema Obavijesti o razvrstavanju poslovnih subjekata prema NKD-u
2002., bez obzira je li djelatnost izvještajne jedinice odnosno pravne osobe
industrijska ili neindustrijska. Brojčanu oznaku glavne (pretežne) djelatnosti
u koju je registrirana izvještajna jedinica odnosno pravna osoba može se
prepisati i iz Adresara IND-1/MPS, u koji su preuzeti svi potrebni podaci iz
RPS-a na isti način kao i za MB.

Sva **OSTALA
IDENTIFIKACIJSKA OBILJEŽJA** izvještajnih jedinica odnosno pravnih osoba DZS
preuzima iz RPS-a, npr. vrstu trgovačkog društva, vrstu kapitala, porijeklo
kapitala, itd. Iz tih se razloga u ovom IND-1/MPS istraživanju traži minimum
identifikacijskih podataka za izvještajne jedinice odnosno pravne osobe koji su
neophodni za njihovo jednoznačno određivanje.

C.
UPUTE ZA POPUNJAVANJE TABLICA 1. i 2. OBRASCA IND-1/MPS

Obrazac
IND-1/MPS sadrži dvije tablice i to tablicu 1. Zaposlenici – stanje posljednjeg
dana u mjesecu, i tablicu 2. Gotova proizvodnja, zalihe i prodaja (realizacija)
proizvoda u količinama. Upute za popunjavanje tablice 1. i tablice 2. dajemo u
nastavku za svaku tablicu obrasca IND-1/MPS posebno.

**TABLICA 1. ZAPOSLENICI –
STANJE
POSLJEDNJEG DANA U MJESECU**

**Tablicu
1.** obvezno
popunjavaju sva *industrijska poduzeća* odnosno industrijske
izvještajne jedinice (pravne osobe) i to za sve lokalne jedinice koje su im
utvrđene u Adresaru IND-1/MPS, bez obzira je su li za istu lokalnu jedinicu
popunila tablicu 2. ili nisu, prema pravilima iskazivanja podataka za lokalne
jedinice industrijskih poduzeća iz ovih Statističkih standarda.

Neindustrijska poduzeća odnosno neindustrijske
izvještajne jedinice popunjavaju tablicu 1. samo za zaposlenike industrijske
lokalne jedinice koje su im utvrđene u Adresaru IND-1/MPS odnosno samo onda
kada su za istu industrijsku lokalnu jedinicu iskazali podatke u tablici 2.
obrasca IND-1/MPS, prema pravilima iskazivanja podataka za industrijske lokalne
jedinice neindustrijskih poduzeća iz ovih Statističkih standarda. Lokalne
jedinice neindustrijskih poduzeća u kojima se ne obavlja industrijska
proizvodnja nisu predmet ovog IND-1/MPS istraživanja.

U retku **UKUPNO ZAPOSLENICI (1. + 2.)** iskazuje
se ukupan broj svih zaposlenika za lokalne jedinice izvještajne jedinice
(pravne osobe) bez obzira na to obavljaju li industrijsku djelatnost ili
neindustrijsku i jesu li zasnovali radni odnos s izvještajnom jedinicom
(pravnom osobom) na određeno ili neodređeno vrijeme. Broj zaposlenika lokalne
jedinice izvještajna jedinica (pravna osoba) uzima se iz svoje kadrovske
evidencije sa stanjem zadnjeg radnog dana u izvještajnom mjesecu.

Ukupan broj zaposlenika *definiran je kao ukupan
broj zaposlenih osoba***19)** koje rade u lokalnoj jedinici (uključujući vlasnike i njihove partnere koji
redovito rade u lokalnoj jedinici, kao i neplaćene članove njihove obitelji) i
ako rade izvan lokalne jedinice sve dok su od nje plaćeni (npr. zastupnici
prodaje, osoblje na isporuci, timovi na održavanju i popravcima), osobe koje su
na bolovanju, porodnom dopustu, koje štrajkaju i osobe koje su iz bilo kojeg
razloga odsutne s posla sve do prekida radnog odnosa (osim osoba koje su
odsutne na neodređeno razdoblje), osobe koje rade na određeno vrijeme i sve
osobe koje su na platnom spisku lokalne jedinice kao npr. pripravnici, sezonski
radnici i kućanstva (kad rade za lokalnu jedinicu)

U
ukupan broj zaposlenih ne uključuju se osobe koje rade u lokalnoj jedinici ali
pripadaju drugim lokalnim jedinicama, osobe koje rade na održavanju i
popravcima u ime drugih lokalnih jedinica, ili osobe koje su u obveznoj vojnoj
službi.

Međutim,
ovo pravilo se primjenjuje samo za lokalne jedinice industrijskih poduzeća
odnosno industrijskih izvještajnih jedinica (pravnih osoba), jer neindustrijska
poduzeća odnosno neindustrijske izvještajne jedinice (pravne osobe) ovdje
iskazuju podatke samo za one zaposlenike koji su neposredno vezani uz
industrijsku proizvodnju lokalne jedinice – industrijskog pro­izvođača prema
definicijama iz ovih Statističkih standarda.

Zaposlenike
vezane uz glavnu djelatnost sa stanovišta neindustrijske izvještajne jedinice
(pravne osobe), neku drugu njenu sporednu neindustrijsku djelatnost ili pomoćne
djelatnosti (koje nisu neposredno vezane uz industrijsku proizvodnju) ne
iskazuju se ni u jednom retku u tablici 1. ovog istraživanja.

**1.
područja C, D i E prema NKD-u 2002.** U retku 1. iskazuje se broj zaposlenika lokalne
jedinice industrijskih i neindustrijskih poduzeća odnosno izvještajnih jedinica
(pravnih osoba) koji se bave industrijskom djelatnošću odnosno koji obavljaju
djelatnost iz područja C, D i E iz NKD-a 2002. kao i zaposlenici na pomoćnim
poslovima industrijske proizvodnje (npr. računo­vodstveni i pravni poslovi,
elektronička obrada podataka i slično) koja je za istu lokalnu jedinicu
iskazana u tablici 2. obrasca IND-1/MPS. Ukupan broj zaposlenika koji obavljaju
poslove povezane s industrijskom djelatnosti lokalne jedinice predstavlja zbroj
zaposlenika koji su iskazani u recima 1.1 do 1.7 tablice 1. za istu lokalnu
jedinicu.

**U** **recima 1.1 – 1.7** iskazuju
se zaposlenici razvrstani *po industrijskim skupinama djelatnosti iz*NKD-a
2002. (od 10.1 do 41.1), u pravilu sa stanjem zadnjeg radnog dana izvještajnog
mjeseca prema poslovima koje su tog radnog dana stvarno obavljali. Ako u istoj
lokalnoj jedinici neke izvještajne jedinice (pravne osobe) isti zaposlenici
izrađuju industrijske proizvode ili obavljaju industrijske usluge iz nekoliko
industrijskih skupina djelatnosti NKD-a 2002., tada treba odrediti koeficijente
za odre­đivanje broja zaposlenika po skupinama djelatnosti NKD-a 2002., prema
obujmu izvršenih poslova u svakom izvještajnom mjesecu, s tim da broj
zaposlenika po skupinama NKD-a 2002. mora odgovarati iskazanom ukupnom broju
zaposlenika u retku 1. (C + D + E) te iste lokalne jedinice industrijskog ili
neindustrijskog poduzeća odnosno izvještajne jedinice (pravne osobe).

Broj zaposlenika koji u lokalnoj jedinici rade na
pomoćnim poslovima industrijske proizvodnje, treba također iskazati po
skupinama NKD-a 2002. prema obujmu izvršenih poslova. Ako se izvještajna
jedinica pri iskazivanju podataka o zaposlenima lokalne jedinice koristila
nekim drugim metodama, može ih primijeniti i u ovom slučaju (npr. nekoliko
pogona odnosno lokalnih jedinica iste izvještajne jedinice iz svojih potreba
odredilo je koeficijente za to koliko svaki pogon odnosno lokalna jedinica
sudjeluje u financiranju pomoćnih služba i slično).

**2. Neindustrijske djelatnosti.** U zadnjem retku tablice 1.
iskazuju se zaposlenici lokalne jedinice koji su zadnjeg radnog dana radili na
neindustrijskim poslovima. Osim lako prepoznatljivih neindustrijskih
zaposlenika prema kriterijima NKD-a 2002., ovdje se iskazuju i zaposlenici
lokalne jedinice u trgovini na malo koji prodaju proizvode proizvedene u
lokalnim jedinicama iste izvještajne jedinice (pravne osobe), zaposlenici
prijevoza izvan pogona odnosno lokalne jedinice, zaposlenici koji rade u
restoranima lokalne jedinice i slično. Često pomoćne službe lokalnih jedinica
industrijskih poduzeća odnosno industrijskih izvještajnih jedinica (pravnih
osoba) ne obavljaju pomoćne poslove samo za industrijske djelatnosti (npr.
elektronička obrada podataka ili računovodstveni poslovi i slično) već i za
neindustrijske djelatnosti (a za neke i na temelju ugovora za treće osobe). U
navedenim i sličnim slučajevima dio zaposlenika pomoćnih službi lokalne
jedinice treba iskazati u neindustrijske zaposlenike iste lokalne jedinice
razmjerno opsegu izvršenih poslova.

Za
lokalne jedinice koje su dio neindustrijske izvještajne jedinice (pravne
osobe), iskazuju se samo zaposlenici industrijskih lokalnih jedinica odnosno
onih koji su neposredno vezani za obavljanje industrijskih djelatnosti neke
neindustrijske izvještajne jedinice (pravne osobe) tj. zaposlenici koji
obavljaju poslove u toj industrijskoj lokalnoj jedinici, a ne za neindustrijsku
izvještajnu jedinicu (pravnu osobu) u cjelini (kada se nalaze na istoj
lokaciji).

TABLICA
2. GOTOVA PROIZVODNJA, ZALIHE I PRODAJA (REALIZACIJA) PROIZVODA U KOLIČINAMA

Svaki
obrazac IND-1/MPS na drugoj stranici, u zaglavlju tablice 2., sadrži
identifikacijske podatke lokalne jedinice tj. naziv STATISTIČKE JEDINICE za
koju se iskazuju podaci u tablici 2. i RB lokalne jedinice iz Adresara
IND-1/MPS za koju izvještajna jedinica odnosno pravna osoba koja iskazuje
podatke.

**STATISTIČKA
JEDINICA** (naziv).Upisuju se naziv lokalne jedinice za koju izvještajna jedinica odnosno
pravna osoba iskazuje podatke u tablici 2. Prepisuje se naziv *podružnice,
pogona i drugih dijelova*izvještajne jediniceodnosnopravne
osobe(poslovnog subjekta), iz prve stranice obrasca IND-1/MPS.

**RB
iz Adresara.** Prepisuje
se redni broj (RB) lokalne jedinice koju je utvrdio DZS, a nalazi se u Adresaru
IND-1/MPS. Izvještajna jedinica (pravna osoba) također ga prepisuje iz prve
stranice obrasca IND-1/MPS.

OPĆE
UPUTE ZA ISKAZIVANJE PODATAKA U TABLICI 2.

Tablicu 2. izvještajna jedinica odnosno pravna osoba
popunjava posebno za svaku statističku jedinicu –lokalnu jedinicu utvrđenu
Adresarom IND-1/MPS, na obrascu IND-1/MPS. Podaci o industrijskoj proizvodnji
popunjavaju se na razini poje­dinačnih proizvoda (i usluga) definiranih
Nomenklaturom industrijskih proizvoda – NIPUM-om 2004. (iz dodatka 3.) i prema
općim i posebnim uputama o iskazivanju podataka o industrijskoj proizvodnji u
tablici 2. u okviru provedbe IND-1/MPS istra­živanja za 2004. Iznimno za
rijetke lokalne jedinice izvještajna jedinica odnosno pravna osoba neće moći
ispuniti ovu tabelu (npr. ako se proizvodni pogoni lokalne jedinice nalaze u
jednoj županiji, a pomoćne službe u drugoj županiji odnosno drugoj lokalnoj
jedinici i slično).

Prije popunjavanja podataka u tablici 2. izvještajne
jedinice odnosno pravne osobe, posebno one koje ga popunjavaju prvi puta,
trebaju dobro proučiti sve proizvode u NIPUM*-*u 2004*.* i u njemu
naći sve proizvode koje proizvode u izvještajnom mjesecu. Iskazivanje podataka
o sveukupnoj industrijskoj proizvodnji izvještajnih jedinica odnosno pravnih
osoba po NIPUM-u 2004. obvezatno je. Izvještajne jedinice odnosno pravne osobe
dužne su iskazati sve pojedinačne proizvode iz NIPUM-a 2004. koje proizvode,
bez obzira na to jesu li oni rezultat njihove glavne ili sporedne industrijske
djelatnosti te sve svoje prateće proizvode (nusproizvode) koji su navedeni u
nekoj od šifra NIPUM-a 2004. (npr. otpaci, ostaci i slično).

S
obzirom na to da je NIPUM 2004. izrađen kao hijerarhijska klasifikacija svih
industrijskih proizvoda, vrlo rijetko se može dogoditi da izvještajna jedinica
odnosno pravna osoba ne može iskazati svoju proizvodnju prema detaljnim
proizvodima iz NIPUM-a 2004. Ako se pojavi takav problem, izvještajna jedinica
odnosno pravna osoba treba potražiti stručnu pomoć nadležnom uredu državne
uprave u županiji – uredu za statistiku (koji je izvještajnoj jedinici poslalo
obrazac) prije proizvoljnog upisivanja podataka prema NIPUM-u 2004.

POSEBNE
UPUTE ZA ISKAZIVANJE PODATAKA U TABLICI 2.

U IND-1/MPS istraživanju koriste se različiti
koncepti proizvodnje za čije iskazivanje vrijede posebna pravila (šifriranje,
vrednovanje i slično). Terminologija i definicije koje u nastavku navodimo, u cijelosti
su preuzete iz definicija za Kratkoročne statistike EU-a, stoga se uz hrvatski
naziv vrsta proizvodnje koje su predmet ovog istraživanja, navodi i njen
izvorni engleski naziv, kako bi se izbjeglo poistovjećivanje sa sličnim ili
istim pojmovima koji u drugom kontekstu ne moraju imati isto značenje. Prije
popunjavanja tablice 2. na razini lokalnih jedinica izvještajna jedinica
odnosno pravna osoba treba ih dobro proučiti (zajedno s općim i detaljnim
uputama) kako bi se izbjeglo pogrešno iskazivanje podataka o proizvodnji u
IND-1/MPS istraživanju.

**Proizvodnja odnosno prerada na temelju ugovora***(Contract
processing)*

Proizvodnja odnosno prerada na temelju ugovora
postoji kada lokalna jedinica u sastavu neke izvještajne jedinica odnosno
pravne osobe na temelju ugovora s naručiteljem proizvodi odnosno prerađuje
određene proizvode iz NIPUM-a 2003. uz kori­štenje sirovina (bez
naplate/kupnje) kojima je vlasnik naručitelj. Za ovu vrstu proizvodnje koristi
se pojam proizvodnja odnosno prerada na temelju ugovora. *Lokalna jedinica –
proizvođač* tj. ona koja je proizvela proizvode iz NIPUM-a 2004. na temelju
ugovora s naručiteljem uvijek iskazuje *gotovu (ostvarenu) proizvodnju*
industrijskih proizvoda na isti način kao svoju redovitu (ostvarena)
proizvodnja u izvještajnom mjesecu (stupac 4 i 5) i u kumulativ (stupac 5) te
iskazuje i podatke u stupcima 6 i/ili 7 gdje ima pojave. U stupac 3 (za mjernu
jedinicu) obvezno treba upisati šifru 4 za prvu mjernu jedinicu navedenu u
NIPUM-u 2004., za drugu mjernu jedinicu šifru 5, a za eventualno treću mjernu
jedinicu šifru 6.

Naručitelj (ugovorene) proizvodnje odnosno prerade
(vlasnik proizvoda odnosno pravna osoba pod čijim se zaštitnim znakom proizvod
prodao na tržištu ili je namijenjen prodaji) uopće ne iskazuje podatke jer nije
predmet promatranja u ovom IND-1/MPS istraživanju.

Za iskazivanje podataka o proizvodnji odnosno preradi
na temelju ugovoru primjenjuje se pravilo *da naručitelj i lokalna jedinica
koja je proizvođač odnosno prerađivač ne mogu pripadati istoj izvještajnoj
jedinici odnosno pravnoj osobi,* jer proizvodnja odnosno prerada na temelju
ugovora između dvije lokalne jedinice koje pripadaju istoj izvještajnoj
jedinici odnosno pravnoj osobi nije moguće prema definicijama Statističkih
standarda za IND-1/MPS istraživanje.

**Industrijske
usluge** *(Industrial
services)*

Koncept
proizvodnje IND-1/MPS istraživanja pokriva i industrijske usluge. Pod pojmom *industrijske
usluge* smatraju se *usluge dorade, popravaka i održavanja te sastavljanja*
(montaža odnosno instaliranja) koje je izvršila izvještajna jedinica (pravna
osoba) odnosno njena lokalna jedinica, a za koju je izdana posebna faktura. U
pravilu, industrijske usluge se iskazuju po svakoj pojedinačnoj vrsti izvršene
usluge iz NIPUM-a 2004. i to u fizičkim mjernim jedinicama – *efektivnim
satima* odnosno tisu­ćama efektivnih sati, osim dorade tekstila (odjeljak 17
iz NKD-a 2002.). Pravila iskazivanja podataka za određenu vrstu industrijske
usluge koje se obuhvaćaju u ovom istraživanju navodimo u nastavku.

**Dorada***(Treatment)*

Proces dorade ne uključuje promjenu oblika određenog
proizvoda iz NIPUM-a 2004. (za razliku od prerade) odnosno ne prouzrokuje
njegovu transformaciju u drugi proizvod iz NIPUM-a 2004. (npr. bojenje,
bijeljenje, dovršavanje i tiskanje tekstila, pozlaćivanje, gradiranje,
lakiranje i slično).

Dorada se u IND-1/MPS istraživanju za 2004. ne
iskazuje ukoliko se radi o dorađivanju vlastitih proizvoda, osim dorade
tekstila (odjeljak 17 iz NKD-a 2002.), gdje se dorada iskazuje isto kao i
vlastita proizvodnja, dok doradu na temelju ugovora treba iskazati isto kao i
proizvodnju odnosno preradu na temelju ugovora. Ostalu doradu na temelju
ugovora (osim dorade tekstila) treba iskazati prema NIPUM-u 2004. u efektivnim
satima (tisu­ćama efektivnih sati).

Pravila za iskazivanju podataka prema vrsti dorade i
subjektima uključenim u dorađivanje su sljedeća:

ü **dorada/rafiniranje u kući** *(in-plant refining)*
jest dorađivanje vlastitih proizvoda lokalne jedinice. Smatra se dijelom
njezine proizvodne djelatnosti (i ne zahtijeva poseban registarski broj), čak i
u slučajevima kada se dorada/rafiniranje u kući obavljalo u drugoj lokalnoj
jedinici iste izvještajne jedinice odnosno pravne osobe. Lokalna jedinica –
proizvođač uvijek iskazuje (gotov) rafiniran proizvod prema NIPUM-u 2004. Lokalna
jedinica – rafinerija (dorađivač) ništa ne iskazuje u IND-1/MPS istraživanju.
Ako je osim dorade/rafiniranja u »kući« lokalna jedinica obavljala i
doradu/rafiniranje za vlastiti račun i/ili doradu/rafiniranje na temelju
ugovora, podatke o tim vrstama dorade/rafiniranja iskazuje izdvojeno.

ü **dorada/rafiniranja
za vlastiti račun** *(own-account refining)* jest dorada na nabavljenim (kupljenim)
proizvodima lokalne jedinice. Podatke o doradi/rafiniranju za vlastiti račun
treba iskazati uvijek kada je poseban registracijski broj raspoloživ i to samo
ona lokalna jedinica koja je obavila posao dorade/rafiniranje. Za iskazivanje
količina u fizičkim mjernim jedinicama u pravilu se koriste efektivni sati
odnosno tisuće efektivnih sati, osim za iskazivanju podataka o dovršavanju
tekstila (vidi odjeljak 17 iz NKD-a 2002.), jer su za dovršavanja tekstila
utvrđene druge fizičke mjerne jedinice prema NIPUM-u 2003. i

ü **dorada/rafiniranje
na temelju ugovora** *(contract refining work)* na proizvodima kojima je vlasnik
naručiteljdorade/rafiniranja. Podatke o doradi/rafiniranju na temelju
ugovora treba iskazati ona lokalna jedinica koja je izvršila doradu/rafiniranje
odnosno rafinerija. Naručitelj za svoj dio izvještavanja treba iskazati ukupnu
količinu rafiniranih proizvoda kao prodane količine proizvodnje, osim u slučaju
kada naručitelj nije sam proizveo sirovine, već ih je kupio, jer tada ne smije
iskazati podatke (količine dorađenih/rafiniranih proizvoda).

Za iskazivanju podataka o doradi/rafiniranju na
temelju ugovoru primjenjuje se pravilo da *naručitelj i lokalna jedinica koja
je dorađivač/rafinerija ne mogu pripadati istoj izvještajnoj jedinici odnosno
pravnoj osobi*, jer dorada odnosno rafiniranje na temelju ugovora između
dvije lokalne jedinice koje pripadaju istoj izvještajnoj jedinici odnosno
pravnoj osobi nije moguća prema definicijama ovih Statističkih standarda za
IND-1/MPS istra­živanje.

**Održavanje i popravci** *(Repairs and Maintenance)*

Održavanjei popravci iskazuju se prema odgovarajućim
šiframa iz NIPUM-a 2004. u fizičkim mjernim jedinicama – efektivnim satima
odnosno tisućama efektivnih sati. Popravci i održavanja koji uključuju veće
rekonstrukcije proizvoda treba iskazati kao gotovu proizvodnju. Ovdje se ne
smiju iskazivati podaci o tekućem održavanju i popravcima strojeva i opreme
koje obavlja izvještajna jedinica (pravna osoba) u vlastitim lokalnim
jedinicama ili se obavlja između lokalnih jedinica iste izvještajne jedinice
odnosno pravne osobe, kao ni tekuće popravke i održa­vanja koje lokalna
jedinica obavlja na svojim vlastitim stro­jevima i opremi.

**Sastavljanje** *(Assembly work)*

Sastavljanje (montaža odnosno instaliranje) proizvoda
obu­hva­ća rad na konstrukciji proizvoda sastavljanjem (montažom odnosno
instalacijom) pojedinačnih dijelova (komponenti) u pro­izvod za koji nema
posebne šifre u NIPUM-u 2004. Podaci o sastavljanju (montaži odnosno
instaliranju) u fizičkim mjernim jedinicama ovdje se u pravilu iskazuju u
efektivnim satima odnosno tisućama efektivnih sati.

Neke od navedenih industrijskih usluga razvrstane su
prema NKD-u 2002. u neindustrijske usluge, npr. održavanje i popravak motornih
vozila (područje G, razred 50.20), održavanje i popravak uredskih i
knjigovodstvenih strojeva te računalnih sustava (područje K, razred 72.50), kao
i savjetodavne usluge za softver (područje K, razred 72.22) i ostale računalne
i srodne djelatnosti (područje K, odjeljak 72) i ne iskazuju se u ovom
IND-1/MPS istraživanju.

DETALJNE
UPUTE ZA ISKAZIVANJE PODATAKA
U TABLICI 2.

Detaljne
upute za iskazivanje podataka o industrijskoj pro­izvodnji u tablici 2.
obrazaca IND-1/MPS dajemo u nastavku prema nazivima i oznakama stupaca u
zaglavlju (obrnute) tablice *1. GOTOVA PROIZVODNJA, ZALIHE I PRODAJA
(REALIZACIJA) PROIZVODA U KOLIČINAMA U IZVJEŠTAJNOM RAZ­DOBLJU.* Sve
podatke, kako smo već prethodno objasnili, iska­zuju izvještajne jedinice
(pravne osobe) na razini svojih pojedinačnih lokalnih jedinica tj. za svaku
lokalnu jedinicu treba ispuniti jednu posebnu tablicu 2. odnosno obrazac
IND-1/MPS.

**Stupci
1, 2 i 3**

U **stupac
1** upisuje se šifra proizvoda (ili usluga) iz NIPUM-a 2004., u stupac 2
naziv proizvoda (ili usluga) iz NIPUM-a 2004., a u stupac 3 mjerne jedinice u
kojoj se iskazuju proizvedene količine proizvoda ili usluga, zaliha i prodane
(realizirane) količine. Šifra, naziv proizvoda ili usluge i jedinica mjere
prepisuju se iz NIPUM-a 2004.

**U** **stupcima 1 i 2**
upisuje se šifra (1) i naziv (2) proizvoda prema NIPUM-u 2004., za svaki
proizvod iz NIPUM-a 2004. za koji se iskazuju podaci o proizvodnji lokalne
jedinice.

**Šifra
proizvoda iz NIPUM-a 2004**. koja se upisuje u stupac 1. (tablice 2. obrasca IND-1/MPS) sastoji se
od 10 brojčanih oznaka i nalazi se u zadnjem stupcu s desne strane NIPUM-a
2004. iz dodatka 3. ovih Statističkih standarda, pod nazivom »Šifra proizvoda
za upis u IND-1/MPS«, a ne šifra proizvoda iz NIPUM-a 2004. koja je navedena u
prvom stupcu s lijeve strane u istom dodatku 3. (rezervirana je isključivo za
publikacije).

**U
stupcu 3** upisuje
se šifra i naziv mjernih jedinica koje su navedene uz svaku šifru proizvod u
NIPUM-u 2004. redoslijedom navođenja u NIPUM-u 2004.

*Način
upisivanja proizvoda i mjernih jedinice*. Za određene proizvode u NIPUM-u 2004. utvrđeno je
nekoliko mjernih jedinica (razlozi uvođenja nekoliko mjernih jedinica već su
prethodno objašnjeni). U tim se slučajevima u stupcima 1 i 2 prepisuje ista
šifra i naziv proizvoda iz NIPUM-a 2004. onoliko puta koliko je mjernih
jedinica navedeno u NIPUM-u 2004. Za sve proizvode iz NIPUM-a 2004. mjerne
jedinice upisuju se na slijedeći način: u stupac 3 prepisuju se nazivi mjernih
jedinica iz NIPUM-a 2004. s desne strane, a s lijeve strane stupca 3 za prvu
mjernu jedinicu koja je navedena u NIPUM-u 2004. upiše se šifra 1, za drugu
šifra 2, a za treću šifra 3.

Dodatna
pravila za iskazivanje pojedinih vrsta proizvodnje preko šifre mjerne jedinice
su sljedeća: redovitu proizvodnju odnosno gotovu proizvodnju industrijske
lokalne jedinice iz kupljenih ili vlastitih sirovina upisuju se šifre mjernih
jedinica od 1 do 3, za proizvodnju odnosno preradu na temelju ugovora *lokalnih
jedinica – proizvođača* iz sirovina kojima je vlasnik naručitelj (ako je
drugi poslovni subjekt) upisuju se šifre od 4 do 6. Posebne upute i definicije
za iskazivanje podataka u tablici 2. za proizvodnju odnosno preradu na temelju
ugovora, kao i kriterije po kojima se jedna vrsta proizvodnje smatra redovitom
ili ugovorenom već smo prethodno objasnili (vidi »posebne upute za iskazivanje
podataka u tablici 2.«).

U
iznimno, kada su proizvodi iz NIPUM-a agregirani od dva ili više proizvoda iz
NIP-a s različitim mjernim jedinicama ili imaju oznaku # umjesto mjerne
jedinice, jer se u RH nisu proizvodili (ili njihova proizvodnja nije bila
relevantna za rezultate ovog istraživanja), a u NIPUM-u 2004. je prvi proizvod
pod­crtan (naziv proizvoda i jedinica mjere) i označen s fusnotom2) te prije iskazivanja
podataka izvještajna jedinica odnosno pravna osoba treba kontaktirati nadležan
ured državne uprave u županijama – ured za statistiku koji mu je dostavio
obrasce ili DZS (vidi detaljno o NIPUM-u 2004. iz I. dijela ovih standarda).

**Stupci
4 i 5**

U**stupcima 4** **i 5** iskazuju se gotove količine proizvodnje, odnosno
ukupno proizvedene količine gotovih proizvoda lokalne jedinice u *izvještajnom
mjesecu* (stupac 4) i od *početka godine do kraja izvještajnog mjeseca*
(stupac 5) i u svim mjernim jedinicama prema NIPUM-u 2004., bez obzira na
namjenu proizvodnje tj. je li proizvod namijenjen prodaji na tržištu, daljnjoj
preradi u istoj lokalnoj jedinici ili drugim lokalnim jedinicama iste
izvještajne jedinice (pravne osobe), ili izvozu. Ovdje se ne iskazuju količine
nedovršenih proizvoda lokalne jedinice ili proizvoda nabavljenih od lokalne
jedinice ili proizvoda nabavljenih od lokalne jedinice ili od drugih lokalnih
jedinica iste ili drugih izvještajnih jedinica (pravnih osoba) namijenjenih
preprodaji u istom u obliku u kojem su i nabavljeni.

Pod
pojmom *gotov proizvod* smatra se svaki proizvod iz NIPUM-a 2004. koji je
u procesu proizvodnje dostigao odgo­varajući stupanj prerade ili dorade, tako
da je u NIPUM-u 2004. naveden pod posebnom šifrom i nazivom. Pojam tako
definiranoga gotovog proizvoda obuhvaća i sve radove dovršavanja pro­izvoda u
koje spadaju čišćenje, pakiranje, ispitivanje kvalitete, kasiranje i slično.
Količine neispravnih proizvoda (»škart«) ne smatraju se gotovim proizvodima.

Podatke o proizvedenim količinama gotovih proizvoda
za lokalne jedinice izvještajna jedinica (pravna osoba) uzimaju iz knjiga koje
vode skladišta gotove robe i poluproizvoda odnosno knjigovodstvenih evidencija.
Iznimno ako je riječ o poluproizvodima s gledišta lokalne jedinice, a u NIPUM-u
2004. navedeni su kao proizvodi, podatke o količinama treba uzeti iz evidencija
lokalnih jedinica (pogona) koje taj poluproizvod proizvode. Kad se u lokalnoj
jedinici ne evidentira proizvodnja u nekoj mjernoj jedinici koja je utvrđena
NIPUM-om 2004. izvještajna jedinica (pravna osoba) dužna je izvršiti potrebno
preračunavanje. Koeficijente za preračunavanje treba ustanoviti uz pomoć
tehničkih ili tehnoloških stručnjaka u lokalnoj jedinici ili izvještajnoj
jedinici (pravnoj osobi). Te koeficijente treba sačuvati i stalno koristiti pri
iskazivanju statističkih podataka o industrijskoj proizvodnji izvje­štajne
jedinice (pravne osobe). Ako nastupi promjena asortimana artikala unutar proizvoda
definiranog NIPUM-om 2004., treba izračunati novi koeficijent i naznačiti do
kada je stari koeficijent vrijedio, odnosno otkad vrijedi novi koeficijent.

Ako jedan proizvod iz NIPUM-a 2004. sadrži nekoliko
artikala koje je proizvela neka lokalna jedinica ili ako su velike promjene u
količini i asortimanu tih proizvoda ili su im različiti koeficijenti pretvorbe,
treba odrediti koeficijente pretvorbe za svaki artikl i svaki artikl posebno
preračunati, te proračunani zbroj upisati pod traženom mjernom jedinicom.

Ustupcu 4 iskazuje se sva gotova (ostvarena)
proizvodnja u izvještajnom mjesecu, a u stupcu 5 sva gotova (ostvarena)
proizvodnja od početka godine do kraja izvještajnog mjeseca (kumulativ).
Iskazivanje gotove (ostvarene) proizvodnje u djelatnosti brodogradnje iznimka
je od navedenog pravila. U IND-1/MPS istraživanju ne iskazuje se gotova
proizvodnja brodova već nedovršena proizvodnja prema izvršenom dijelu
proizvodnje u izvještajnom mjesecu i izvještajnom razdoblju od početka godine.
Lokalne jedinice koje obavljaju djelatnost brodogradnje (razred 35.11 po NKD-u
2002.), dužne su ispuniti i dodatak IND-1/MPS istraživanju tj. pomoćni obrazac
za brodogradnju IND-1/MPS/35.11, na čijoj se poleđini obrasca nalaze i upute za
popunjavanje.

**Stupac 6**

U**stupcu 6** iskazuju se količina zaliha gotovih proizvodasa stanjem
zadnjeg dana u izvještajnom mjesecu. Ovdje se iska­zuju samo količine zaliha
vlastito proizvedenih gotovih proizvoda iz NIPUM-a 2004. lokalne jedinice
odnosno zalihe gotovih proizvoda koji su namijenjeni prodaji na tržištu i
predstavljaju njen out­put (izlaz). Ovdje *se ne smiju iskazati* količine
nedo­vršene proizvodnje odnosno proizvoda koji nisu dosegli određeni stupanj
prerade ili dorade definiran u NIPUM-u 2004., kao ni zalihe proizvoda
namijenjenih daljnjoj preradi u istoj ili u drugim lokalnim jedinicama istog
poduzeća odnosno izvještajne jedinice (pravne osobe) ili proizvoda nabavljenih
od lokalne jedinice ili od drugih lokalnih jedinica iste ili drugih
izvještajnih jedinica (pravnih osoba) namijenjenih preprodaji u istom u obliku
u kojem su i nabavljeni.

**Stupac
7**

U
stupcu 7 iskazuju se *prodane količine proizvodnje* u propisanim mjernim
jedinicama od početka godine do kraja izvješ­tajnog mjeseca (kumulativ). Ako
dođe do povrata realizirane robe, statistička će lokalna jedinica ispraviti
ovaj kumulativ bez ikakvih ispravaka podataka za prethodne mjesece. Međutim,
značajnije odstupanje objasnit će tekstualno u primjedbama uz izvještaj, a
ukoliko bude potrebno, Državni zavod za statistiku zatražit će ispravke po
mjesecima.

U
stupcu 7 iskazuju se količine prodanih (vlastito proizvedenih) proizvoda od
početka godine do kraja izvještajnog mjeseca (kumulativ) u svim fizičkim
mjernim jedinicama navedenim u NIPUM-u 2004. za određeni proizvod (ili uslugu).

**Količine
prodanih** **proizvoda**
lokalne jedinice ukupne su količine prodanih (realiziranih) proizvoda iz
NIPUM-a 2004. koje su u izvještajnom razdoblju isporučene drugim lokalnim
jedinicama iste ili druge izvještajne jedinice (pravne osobe) radi prodaje
(realizacije) trećim osobama na domaćem tržištu ili za izvoz, količine prodanih
proizvoda u vlastitim prodavaonicama lokalne jedinice ili drugim lokalnim
jedinicama iste izvještajne jedinice (pravne osobe), kao i iznajmljene vlastite
proizvode ili proizvode dane u zakup trećim osobama (npr. računalna oprema,
telefonske instalacije, strojevi za pranje rublja i slično). Ovdje se *ne
smiju iskazati* međusobne isporuke i primici gotovih proizvoda između
lokalnih jedinica iste izvještajne jedinice (pravne osobe) bez obzira na
razloge, osim zbog prodaje na tržištu trećim osobama. Gotovi proizvodi
namijenjeni bruto investicijama u vlastiti fiksni kapital (npr. opremu i hale
za vlastite potrebe), davanjima zaposlenicima u naturi, proizvode koji se
koriste za intermedijarnu potrošnju ili za daljnju proizvodnju u istoj ili
drugoj lokalnoj jedinici iste izvještajne jedinice odnosno pravne osobe također
se ne smiju iskazati pod prodane količine, prema kriterijima ovih Statističkih
standarda.

D.
UPUTE ZA POPUNJAVANJE POMOĆNOG OBRASCA IND-1/35.11

Sve
izvještajne jedinice odnosno pravne osobe koje su u RPS-u razvrstane u
djelatnost brodogradnje ili u svom sastavu imaju lokalne jedinice koje
obavljaju ovu djelatnost podrazreda 35.11.1 i 35.11.2 NKD-a 2002. odnosno prema
definiciji razreda 53.11 – Gradnja i popravak brodova, popunjavaju dva obrasca
za potrebe provedbe IND-1/MPS istraživanja. Prema općim, posebnim i detaljnim
uputama (III. dio) popunjavaju obrazac IND-1/MPS za lokalne jedinice u svom
sastavu i dodatak mjesečnom istraživanju o industrijskoj proizvodnji za
brodogradnju odnosno poseban obrazac IND-1/MPS /35.11. u kojem izvještajne
jedinice odnosno pravne osobe iskazuju podatke o STANJU RADOVA NA IZGRADNJI
PLOVNIH OBJEKATA (NOVOGRADNJI) iskazane u uvjetno-naturalnom izrazu za lokalne
jedinice u svom sastavu koje obavljaju djelatnost brodogradnje.

Sadržaj pomoćnog obrasca za brodogradnju IND-1/35.11.

Pomoćni obrazac za brodogradnju IND-1/35.11sadrži:
1. Naziv izvještajne jedinice (pravne osobe), 2. Sjedište izvještajne jedinice:
Županija, Grad/općina, Naselje (adresne podatke izvještajne jedince), 3. Naziv
statističke jedinice (iz Adresara IND-1/MPS) i prepisuju Redni broj lokalne
jedinice iz Adresara IND-1/MPS za koju se iskazuju podaci pod 4. STANJE RADOVA
NA IZGRADNJI PLOVNIH OBJEKATA (NOVOGRADNJI).

Podaci u točkama 1. do 3. obrasca IND-21/MPS/35.11
koriste se za jednoznačno utvrđivanje lokalnih jedinica za koje izvještajna
jedinica odnosno pravna osoba iskazuje podatke o brodogradnji, a popunjavaju se
na isti način već objašnjen u uputama za popunjavanje obrasca IND-1/MPS (vidi
III. B dio). Proizvodnja novogradnje u obrascu IND-1/35.11 za izvještajni
mjesec (stupac 10) i od početka godine tj. kumulativ (stupac 11) preračunava se
u uvjetno naturalno mjerilo prema postupku danom u objašnjenju na poleđini
posebnog obrasca za brodogradnju IND-1/MPS/35.11 i nalaze se u dodatku 1. ovih
Statističkih standarda.

IV.
PRIJELAZNE I ZAVRŠNE ODREDBE

Ovim
Statističkim standardima za Mjesečno istraživanje o in­dustrijskoj proizvodnji
i zaposlenima (IND-1/MPS) prestaju vrije­diti Metodološke osnove za Mjesečni
izvještaj industrije (IND-1) objavljene u Narodnim novinama broj 18 od 17.
veljače 1997.

Statistički standardi za Mjesečno istraživanje o
industrijskoj proizvodnji i zaposlenima (IND-1/MPS), zajedno s obrascima
(IND-1/MPS), Listom naziva i brojčanog označavanja županija (lokaliteta) za
IND-1/MPS istraživanje i Nomenklaturom industrijskih proizvoda – NIPUM 2004.,
koji se nalaze u dodatku 1., dodatku 2. i dodatku 3. ovih Statističkih standarda
primjenjuju se danom objave u »Narodnim novinama«.

Klasa:
954-02/04-01/03
Urbroj: 555-03-02-04-03
Zagreb, 5. veljače 2004.

Ravnatelj
**mr. sc. Marijan Gredelj**, v. r.

if !supportEmptyParas endif

if !supportEmptyParas endif

if !supportEmptyParas endif

if !supportEmptyParas endif

 1) STS-R, Council
Regulation (EC) No. 1165/98 concerning short-term statistics (Annex A,
variables: 110, 210), OJ L 162/98.

2)  Metodološke osnove za
mjesečni izvještaj industrije (IND-1) s nomenklaturom NIPUM 1997. kao
integralnim dijelom (NN, br. 18/97.), primjenjivala se kao statistički standard
DZS-a od 1997. do 2003. za mjesečno snimanje industrijske proizvodnje.

 3) Methodology of
short-term business statistics (Industry), Theme 4, ISSN 1725-0099, Eurostat,
Luxembourg 2002.

 4) STS-R, Commision
Regulatin (EC) No 588/2001 (EC) implementing Council Regulation (EC) No 1165/98
concerning short-term statistics as regards the definition of variables), OJ L
86/2001.

 5) NKD kratica je za prvu Nacionalna klasifikacija djelatnosti.
Donesena je na temelju Zakona o Nacionalnoj klasifikaciji djelatnosti (NN, br. 98/94.)
i Odluke o Nacionalnoj klasifikaciji djelatnosti (NN, br. 6/95., 3/97. i
7/97.), a primjenjuje se od 1997. u okviru Mjesečnog istraživanja industrije
(IND-1) sve do Mjesečnog istraživanja industrije (IND-1) u 2003. NKD je
izvedenica NACE-a Rev. 1 i s njim je usklađena na svim razinama osim na razini
podrazreda.

 6) NACE Rev. 1.1 kratica je za Statističku klasifikaciju djelatnosti
EU-a, a predstavlja ažuriranu verziju NACE-a Rev. 1. Stupio je na snagu Uredbom
Komisije (EK) br. 29/02. o izmjenama i dopunama Uredbe Vijeća (EEK) br.
3037/90. o statističkoj klasifikaciji ekonomskih djelatnosti Europske jednice –
NACE Rev. 1. Prema Uredbi EU-a, statistička primjena ažurirane verzije NACE
Rev. 1.1 (obvezatna) počela je 1. siječnja 2003.

 7) NKD 2002. ažurirana je verzija prvog NKD-a. Donesena je na temelju
Zakona o Nacionalnoj klasifikaciji djelatnosti (NN, br. 98/94.) i Odluke o
Nacionalnoj klasifikaciji djelatnosti (NN, br. 13/03.), stupila je na snagu u
2002., a obvezno se primjenjuje od 1. siječnja 2004. u službenoj statistici RH.
U Mjesečnom istraživanju o industrijskoj proizvodnji i zaposlenima (IND-1/MPS)
u 2004. primjenjuje se prvi puta. NKD 2002. je izvedenica NACE-a Rev. 1.1 EU-a
i s njim je usklađena na svim razinama osim na razini podrazreda.

 8) KPD 1996. kratica je za Klasifikaciju proizvoda po djelatnostima RH.
KPD 1996. je donio DZS u 1997. (NN, br. 68/97.), a primjenjuje se od 1997. u
Mjesečnom istraživanju industrije (IND-1) kao integralni dio Nomenklature
industrijskih proizvoda – NIPUM-a. KPD 1996. je izvedenica CPA 1996 EU-a i s
njim je u cijelosti usklađena. Verzija KPD-a 1996. primijenjena je u NIPUM-u
1997.

 9) CPA 2002 kratica je za
Središnju statističku klasifikaciju proizvoda Europske zajednice *(Statistical
Classification of Product by Activity in the European Economic Community, 2002
Version)*, koja je u obvezatnoj primjeni u državama članicama EU-a od 1.
siječnja 2003., a usklađena je s istovrsnom Središnjom klasifikacijom proizvoda
– CPC 1.1 *(Central Product Classification Version 1.1)* UN-a.

10) KPD 2002. kratica je za Klasifikaciju proizvoda po
djelatnostima RH (NN, br. 128/03.), a predstavlja ažuriranu verziju KPD-a 1996.
Usklađena je sa Statističkom klasifikacijom proizvoda po djelatnostima EU-a –
CPA 2002, koja je u obvezatnoj primjeni u državama članicama EU-a od 1.
siječnja 2003., a usklađena je sa Središnjom klasifikacijom proizvoda – CPC 1.1
*(Central Product Classification Version 1.1)* UN-a.

11) NIPUM je kratica za Nomenklaturu industrijskih proizvoda za
mjesečni izvještaj industrije (IND-1). Integralni je dio Metodoloških osnove za
mjesečni izvještaj industrije (NN, br. 18/97.), a primjenjuje se od 1997. do
zaključno s IND-1A za 2003. Nova verzija NUPUM-a 2004. primjenjuje se prvi puta
za Mjesečno istraživanje o industrijskoj proizvodnji u 2004. (IND-1/MPS).
Usklađena je s NIP-om 2003. na razini KPD-a 2002., a na razini proizvoda
NIPUM-a 2004. preko korespondentnih tablica veza.

12) PRODCOM List 2004 *(List of PRODucts of the European
COMmmu­nity, 2004 Version)* EU-a, usklađena je s CN-om 2004 EU-a. Lista
PRODCOM ažurira se godišnje isto kao i CN, s kojim je povezana preko
korespondentnih tablica veza.

13) NIP kratica je zaNomenklaturu industrijskih
proizvoda za godišnji izvještaj industrije (NIP 95, NIP 97 I NIP 99) odnosno za
PRODCOM istraživanje o industrijskoj proizvodnji (NIP 2002. I NIP 2003.). Od
verzije NIP-a 2002. ažurira se svake godine prema promjenama PRODCOM Liste
EU-a. Trenutno je na snazi verzija NIP-a 2003. koja se koristi u godišnjem
PRODCOM istraživanje o industrijskoj proizvodnji za 2003.

14) GIG Ver.1 kratica je za revidiranu verziju Glavnih
industrijskih grupacija, koja se primjenjuje za publiciranje agregiranih
indeksa industrijske proizvodnje prema namijeni. Izrađena je na temelju
revidiranog MIGS-a - Main Industrial Groupings) EU-a (Commision Regulatin (EC)
No 586/2001 as regards the definition of Main Industrial Groupings, OJ L
86/2001).

15) Statističke jedinice usklađene su s Uredbom EU-a o
jedinicama za promatranje i analizu proizvodnog sustava EU-a (Uredba Vijeća
(EEK) br. 696/93.). U cijelosti je preuzeta u Metodologiji za statističku
primjenu NKD-a 2002. (NN, br. 123/03.).

16) Pravilnik o razvrstavanju poslovnih subjekata prema NKD-u
2002. (NN, br. 52/03.).

17) U okviru serije Studije i analize izdana je publikacija *–*Kratkoročni pokazatelji industrije, br. 85., Zagreb, 1999., DZS.

18) Naziv »županija« koristi se u cijelom tekstu za označavanje
teritorijalno/administrativnih obilježja statističkih jedinica umjesto
nabrajanja njihovih posebnih naziva: županije, Grad Zagreb i područja Slobodnih
zona RH, a koristi se za utvrđivanje obilježja »lokaliteta« u statističkom
pojmu »**lokalna** jedinica« u ovim Statističkim standardima.

19) U skladu s definicijom STS-*R* varijable: 210 Broj
zaposlenih osoba *(Number of persons employed).*

if !supportEmptyParas endif

if !supportEmptyParas endif

if !supportEmptyParas endif

if !supportEmptyParas endif

DODATAK 1.: **obrasci
IND-1/MPS, i IND-1/MPS/35.11**

if !supportEmptyParas endif

![](dodatni/349397.gif)
![](dodatni/349398.gif)
![](dodatni/349399.gif)
![](dodatni/349400.gif)

if !supportEmptyParas endif

DODATAK 2.:
Lista naziva i brojčanog označavanja županija 1) (lokaliteta) za
IND-1/MPS istraživanje

Šifra                 Naziv

       01          Zagrebačka
županija

       02          Krapinsko-zagorska
županija

       03          Sisačko-moslavačka
županija

       04          Karlovačka
županija

       05          Varaždinska
županija

       06          Koprivničko-križevačka
županija

       07          Bjelovarsko-bilogorska
županija

       08          Primorsko-goranska
županija

       09          Ličko-senjska
županija

       10          Virovitičko-podravska
županija

       11          Požeško-slavonska
županija

       12          Brodsko-posavska
županija

       13          Zadarska
županija

       14          Osječko-baranjska
županija

       15          Šibensko-kninska
županija

       16          Vukovarsko-srijemska
županija

       17          Splitsko-dalmatinska
županija

       18          Istarska
županija

       19          Dubrovačko-neretvanska
županija

       20          Međimurska
županija

       21          Grad
Zagreb

       30          Slobodne
zone Republike Hrvatske 2)

**Lista naziva i brojčanog označavanja županija (lokaliteta) za
IND-1/MPS istraživanje.** (u daljnjem tekstu Lista) sadrži internu brojčanu oznaku
za svaku županiju prema teritorijalnom ustroju RH (Zakon o područjima županija,
gradova i općina u RH, »Narodne novine«, br. 10/97., 124/97., 68/98.). Koristi
se za popunjavanje identifikacijskih podataka o statističkim jedinicama odnosno
lokalnim jedinicama u zaglavlju obrazaca IND-1/MPS kako bi se jednoznačno
identificirale lokalne jedinice za koju izvještajna jedinica (pravna osoba)
iskazuje podatke.

U zaglavlju obrasca IND-1/MPS, pod
»DPS«upisuju se prve dvije brojčane oznake redni broj županije, Grada
Zagreba ili slobodne zone iz Liste, u kojem je fizički smještena statistička
jedinica odnosno lokalna jedinica za koju izvještajna jedinica (pravna osoba)
popunjava podatke u tablici 1. i/ili tablici 2. za IND-1/MPS istraživanje.
Šifra »DPS« sastoji se od troznamenkaste brojčane oznake, a prve dvije brojčane
oznake odnose se na šifru županije i Grada Zagreba (brojčane oznake od 01 do
21) te slobodnih zona (brojčana oznaka 30) koje u ovom istraživanju čine
posebnu statističku lokalnu jedinicu. Sve statističke jedinice neke izvještajne
jedinice odnosno pravne osobe koje su fizički smještene na nekom zakonski
određenom području slobodnih zona ili njihovih dijelova smatraju se posebnom i
lokalnom jedinicom (usklađeno s kriterijima za regionalne statistike EU-a).

Područja »županija« odnose se na
administrativna područja županija ili Grada Zagreba, koja su ustanovljena
teritorijalnim ustrojem RH prema Zakonu o područjima županija, gradova i općina
u RH (»Narodne novine«, br. 10/97., 124/97., 68/98.).

Područje »Slobodnih zona« odnosi se
na posebna područja RH regulirana Zakonom o slobodnim zonama Vlade RH (»Narodne
novine«, br. 44/96.), Carinskim zakonom (»Narodne novine«, br. 78/99) i drugim
relevantnim zakonima. U nastavku objašnjavamo samo osnovne zakonske definicije
vezane uz slobodne zone. Slobodna zona je dio teritorija RH koji je posebno
ograđen i označen i u kojemu se gospodarske djelatnosti obavljaju uz posebne
uvjete prema Zakonu o slobodnim zonama Vlade RH (»Narodne novine«, br. 44/96.).
Slobodna zona može biti osnovana na području morske luke, zračne luke, riječnog
pristaništa, uz međunarodnu prometnicu te na drugom području na kojemu postoje
uvjeti za rad zone, a može se sastojati od više odvojenih dijelova, ako su
ispunjeni zakonom određeni uvjeti. U zoni je dozvoljeno obavljati proizvodnju,
oplemenjivanje proizvoda, pružanje usluga i druge zakonom dozvoljene
aktivnosti. Osnivači slobodne zone su domaće pravne osobe koje su od Vlade
Republike Hrvatske dobili koncesiju za osnivanje slobodne zone. Jedna zona može
imati jednoga ili više osnivača. Korisnici slobodne zone mogu biti osnivači te
druge domaće i strane pravne i fizičke osobe, koji gospodarsku djelatnost u
zoni obavljaju na temelju ugovora s osnivačem zone.

Lista naziva i brojčanog označavanja
županija (lokaliteta) izra­đena je isključivo za prikupljanje, obradu i
objavljivanje (diseminaciju) podataka IND-1/MPS istraživanja o industrijskoj
proiz­vod­nji i zaposlenima.

\_\_\_\_\_\_\_\_\_\_
 1) Županije odnosno Grad Zagreb prema Zakonu o područjima županija,
gradova i općina u RH (»Narodne novine«, br. 10/97., 124/97., 68/98.).

 2) Slobodne zone prema Zakonu o
slobodnim zonama RH (»Narodne novine«, br. 44/96.).

if !supportEmptyParas endif

if !supportEmptyParas endif

DODATAK 3.  **NOMENKLATURA INDUSTRIJSKIH PROIZVODA
– NIPUM 2004.**

if !supportEmptyParas endif

if !supportEmptyParas endif

**RUDARSTVO I VAĐENJE**
[VAĐENJE UGLJENA I LIGNITA; VAĐENJE TRESETA](dodatni/313929.htm)

[VAĐENJE RUDA I KAMENA, OSIM ENERGETSKIH SIROVINA](dodatni/313930.htm)

if !supportEmptyParas endif

**PRERAĐIVAČKA
INDUSTRIJA**

[PROIZVODNJA HRANE, PIĆA I DUHANSKIH PROIZVODA](dodatni/313931.htm)
if !supportLineBreakNewLine
endif

[PROIZVODNJA
TEKSTILA I TEKSTILNIH PROIZVODA](dodatni/313932.htm)

[PROIZVODNJA KOŽE I PROIZVODA OD KOŽE](dodatni/313933.htm)
if !supportLineBreakNewLine
endif

[DRVO
I PROIZVODI OD DRVA I PLUTA (OSIM NAMJEŠTAJA); PREDMETI OD SLAME I](dodatni/313934.htm)

[PLETARSKIH
MATERIJALA](dodatni/313934.htm)

[PROIZVODNJA CELULOZE, PAPIRA I KARTONA, PROIZVODA OD
PAPIRA; IZDAVAČKA I
TISKARSKA DJELATNOST](dodatni/313935.htm)

[PROIZVODNJA KOKSA, NAFTNIH DERIVATA I NUKLEARNOG GORIVA](dodatni/313936.htm)

[PROIZVODNJA KEMIKALIJA, KEMIJSKIH PROIZVODA I UMJETNIH
VLAKANA](dodatni/313937.htm)

[PROIZVODNJA PROIZVODA OD GUME I PLASTIKE](dodatni/313938.htm)

[PROIZVODNJA OSTALIH NEMETALNIH MINERALNIH PROIZVODA](dodatni/313939.htm)

[PROIZVODNJA METALA I PROIZVODA OD METALA](dodatni/313940.htm)

[PROIZVODNJA STROJEVA I UREĐAJA, D.N.](dodatni/313941.htm)

[PROIZVODNJA ELEKTRIČNE I OPTIČKE OPREME](dodatni/313942.htm)

[PROIZVODNJA PRIJEVOZNIH SREDSTAVA](dodatni/313943.htm)

[OPSKRBA ELEKTRIČNOM ENERGIJOM, PLINOM I VODOM](dodatni/313944.htm)

Ostalo, NN 19/2004-542
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)